text:
Dakota enfrentando Britannia den un wega di suma importancia pa nan sobrevivencia den e Play-Off 2017-2018. Britannia tin un punto den dos wega mientras cu Dakota no tin punto ainda den e Play-Off aki. Un empate lo no ta di mucho ayudo ya cu e dos ekiponan den top di tabla tin 7 y 6 punto caba cu e di dos rond den cuminsa e siman venidero.
E wega tabata hopi pareu for di cuminsamento, pero niun di dos ekipo tabata forma atakenan sostenibel, no tabata tin hopi yegada di claridad ni dominio di bala di ningun di dos. Pa e prome 20 minuut e wega tabata wordo hunga mas tanto den medio-campo unda e dos ekiponan tabata perde e bala hopi lihe.
Na minuut 22 Dakota tabatin un atake significativo ora cu Ricky Hodge a hasi un sprint cu bala riba e hala drechi pa despues hasi un bon pase pa Fercand Sophia, pero e bala a desvia un tiki pa scapa for di Sophia, cu sigur sigur lo tabatin hopi chens di anota, mirando cu e lo tabata su so dilanti e porteria di Britannia. Despues Hodge a bolbe hasi mesun atake un tres minuut despues riba hala drechi pa despues crusa pa Albert Francis cu sorpresivamente a posiciona su mes den off-side, cu gol habri, un lapso di concentracion eynan di Francis cu a costa Dakota un gol pa bay ariba.
E wega no tabata mucho bistoso den e prome tempo, tabatin hopi inconsistencia den e pasenan, causando cu e cuadronan tabata perde e bala masha hopi mes, ningun di e dos ekiponan tabata capas di mantene un dominio di bala, e wega na un dado momento tabata mas un wega di ‘ping pong’.
Tabatin excepcion nan si, mane e atake controla cu a yega den pia di David Castro riba hala robes, lagando dos defensor di Dakota atras pa despues hasi un bunita cruce peligroso unda Seb Montoya a haya un bon chens pero despues di un rebote y un tiro cu a bay den gol pero referee a fluit cu tabatin un falta contra un defensa di Dakota den area penal, prome cu e tiro ey, un hugada cu a cuminsa di patras den area di Dakota. Gana tabatin di ambos banda, ta precision tabata falta. Asina tambe halftime a bai aden cu e marcacion 0-0.
Manera cu e di dos tempo a cuminsa por a realisa cu e wega a cambia un poco, ta logico, paso ambos ekipo mester gana pa drenta den contencion di e Play-Off aki, esey ta forsa nan pa sali busca gol, e hungadonan a cuminsa hasi nan mes liber, wega a cuminsa habri, chensnan di gol di calidad a cuminsa yega. Dakota a cuminsa hasi mas pressing ariba tambe, purbando di desekilibra Britannia, tratando di crea chens.
Dakota a cuminsa haya mas chens debi na nan pressing halto, y atakenan cu resulta di esey, unda Ricky Hodge hunto cu Sherman Monticeueux y Keannu Maduro cu a drenta despues den wega sigur tabata e catalystanan pa eherce esey, Leroy Oehlers tambe tabata clave pa a sali di patras pa yuda den atake. Awo cu mas posesion di bala, toch Dakota tabata purba tira bala dilanti y core, pero pakiko no? Nan tin velocidad pa cu esey. E intensidad ey ta pusha Britannia mas patras tambe, causando cu hopi di nan atakenan tabata un stap tras di e linea defensiva di Dakota, unda cu por wak cu e Pumanan tabata bon pa tres cuarto di cancha pero tabata falta e ultimo penetracion pa crea chens di gol.
Dakota alfin a logra crea e chens pa anota e prome gol di wega na minuut 69 unda cu un penetracion di Oehlers mes y un tiro cu a rebota riba un defensa a bay cai den pia di Hodge na banda robes den area penal na careda ta manda un tiro potente pa bora e net di Britannia pa hasi e wega 1-0 pa e Abehanan.
Britannia ta reacciona pero esey kiermeen tambe sali cu mas hende pa ataka, creando buraconan den nan defensa, simplemente un wega di ‘accion ta reaccion’. Britannia ta purba controla bala, circula miho, bahando e ritmo rapido di e wega pa facilita nan mesun wega, e problema cu esey ta cu nan ta atras den anotacion, Dakota awor por just warda, press, y horta bala pa tira dilanti. Futbol ta un wega simpel pero a veces e por ta tambe mane un wega di ahedres.
Apesar cu di pronto Dakota cu bentaha y mas dominio, y mas yegadanan di peligro, asina mes Britannia a haya un chens di oro pa empata e wega aki, na minuut 82 despues di un penetracion efectivo di Coco Estrada riba hala drechi y un cruce manera ta cu man riba cabes di Derwin Donato cu a hasi tur cos corecto pero e bala a gewoon ‘spin’ bai na banda di gol, e wega mester tabata 1-1 pa papia berdad. Pero Dakota na su turno net un minuut despues a haya un chens morto pa amplia e score ora cu Liomar Croes a haye dilanti gol cla pa fusila, pero portero Kendrick Dania spectacularmente ta salba Britannia e momento ey.
Wega a bira hopi bon mes den e ultimo minuutnan, pero ta Dakota a bolbe anota ora cu na minuut 85 den un penetracion den area penal di Sherman Monticeuex na banda drechi y un pase cortico pa Keannu Maduro cu ta los un tiro violento cu Dania ta saka cu su pia pero ta rebota afo na banda robes riba pia di Ricky Hodge cu tabata penetrando pa anota e gol pa caba cu e speransa di Britannia, Dakota ariba 2-0. E salida di Sanyica Godoy na minuut 87 pa via di su di dos carchi geel a caba di saka e ultimo aire di e Pumanan.
Dakota a gana bon, den un wega cu a bin ta mehora, cu bon deportivismo, y hopi bon trabou di referee awe nochi. E victoria di Dakota a bin na un momento crucial pa nan prome tres puntonan, ya cu nan tabata kedando pafo di e Play-Off sin punto, pero awo por respira cu mas speransa pa cu nan chensnan di bay final cu ainda ta na bida. Britannia a keda cu un punto so, y mester gana Estrella den nan siguiente wega di Play-Off pa sigui cu chens pa bay final. ‘Man Of the Match’ tabata sin duda Ricky Hodge, pa su labor cu bala y sin bala, a catalyst di e ‘Amarillonan’ awenochi, hunto cu Leroy Oehlers cu tambe merece mencion.


c: text/html

text:
Tag Archives: Dia Internacional di Hende Grandi
Feliz Dia Internacional di Hende Grandi
Nos Grandinan a y ta aporta grandemente na nos pais. Nos Grandinan ta nos fundeshi. Respeta, cuida y celebra nan awe y tur dia! Di parti di Banco di Seguro Social Aruba, un feliz dia na tur nos 21.539 pensionado!
Feliz Dia Internacional di Hende Grandi
Banco di Seguro Social ta felicita tur nos grandinan di Aruba awe riba Dia Internacional di Hende Grandi. Masha danki na tur nos grandinan pa e guia, sabiduria y apoyo di semper.

robotstxt: allowed

filter: keep


text:
Den parti I nos a keda unda pa mayoria di hende homber generalmente sex ta sumamente importante, y no solamente pa e sensacion fisico. Nan tin e expectativa di sex como parti fundamental di nan relacion. Awor, si nos sali for di punto di bista di “trata e otro manera abo kier wordo trata”, e hende homber lo por conclui cu dunando e hende muhe solamente sex caba, e lo cumpli tambe cu e hende muhe su expectativanan. Pero esaki mayoria bes no ta e caso, y aki ta unda cos hopi bes ta bay robes.
Pa un hende muhe – atrobe: generalmente – locual ta sumamente importante no ta sex, sino: Afeccion, preferiblemente demostra di manera explicito.
Mayoria hende muhe tin inhibicion ora ta trata di sex, door di e manera con nan a wordo lanta.”
Dicon? Pa esaki nos mester bay bek den tempo. Mayoria hende muhe tin inhibicion ora ta trata di sex, door di e manera con nan a wordo lanta. E principio moralista, cu muhenan no mag di ta ‘criaturanan sexual’ por wordo mira entre otro den e hecho cu for di chikito un mucha muhe subtilmente ta wordo prepara pa ta un ‘mama’, mientras ainda nan no ni conoce bida, ta wordo encurasha pa hunga cu popchi cu wieg, tetero etc., y tambe den e hecho cu un mucha muhe for di chikito ta wordo reclama pa su manera di bisti: “Un mucha muhe decente no mag di bisti provocativo...” etc. E principionan aki a hinca den hopi hende muhe un sentimiento di culpabilidad y berguensa di tal magnitud, cu te na grandi, casa cu yiu, ainda nan ta sinti incomodo cu nan curpa y nan sexualidad y ta sinti cu nan no mag di expresa nan mes ni disfruta di placer, sin cu nan lo wordo yama pa e afamado palabra cu ta cuminsa cu P. Di otro banda y den comparacion cu hende hombernan, muhenan si tin ‘permiso’ pa expresa emocionnan - por ehempel yora - libremente y abiertamente.
Un hende muhe generalmente ta desea di sinti stima, special, aprecia, desea etc. y door di sinti esaki e ta wordo inspira pa ta mas intimo cu su pareha.”
Pa e motibo aki, e manera con muhenan ta expresa emocionnan, p.e. amor, aprecio, gratitud etc., generalmente ta diferencia di esun di hende homber. Un hende muhe generalmente ta desea di sinti stima, special, aprecia, desea etc. y door di sinti esaki e ta wordo inspira pa ta mas intimo cu su pareha. Esaki ta pakico gestonan diario di afecto, manera caricia, brasa, sunchi, y otro detayenan romantico manera bis’e cu bo ta stim’e, cu e ta bunita/sexy, ta importante pa mayoria hende muhe. Na unda pa un homber kizas esaki ta conta dimes, pa un muhe ta importante pa un homber vocifera esaki. Motibo principal pa infidelidad den hende muhe generalmente ta falta di (demostracion di) afeccion.
Como Love Coach di parehanan, e keho mas frecuente di homber ta falta di sex, of sex cu ta sinti manera e ta wordo duna ‘obliga’, sin smaak. Den contraste, e keho mas frecuente di muhe ta cu e homber no ta afectuoso, no ta romantico, no ta bis’e cu e stim’e, etc. pues, den conclusion, ambos no ta sinti nan mes stima, aprecia, balora etc.
Importante pa abo por sinti’bo satisfecho den bo relacion, ta pa duna di bo parti pa cumpli cu e necesidadnan di bo pareha. Esaki ta conta pa tanto e hende homber como e hende muhe.”
Importante pa abo por sinti’bo satisfecho den bo relacion, ta pa duna di bo parti pa cumpli cu e necesidadnan di bo pareha. Esaki ta conta pa tanto e hende homber como e hende muhe. Claro, cu un hende homber tambe lo aprecia un: “mi ta stima’bo”, “danki”, “mi ta aprecia esaki”, “bo ta nechi/sexy”, y un muhe tambe lo disfruta di un bon encuentro sexual, pero gestonan di afeccion solamente no lo satisface e necesidad principal di un hende homber, mescos cu sex so no lo satisface e necesidad principal di e hende muhe.
Food for thought:
Un homber cu no ta haya sex no ta ta sinti stima, aprecia, balora, desea etc. y no lo sinti motivacion pa demostra afeccion.
Un muhe cu no ta haya demostracion di afecto no ta sinti stima, aprecia, balora, desea etc. y no lo wordo inspira pa haci sex.
Una bes cu bo compronde esaki, e resto ta hopi simpel.
Tip pa e hende homber: Demostra bo pareha e afeccion cu e mester, y bo lo haya e sex satisfactorio cu abo mester.
Tip pa e hende muhe: Duna bo pareha e sex satisfactorio cu e mester, y bo lo ricibi e demostracion di afeccion cu abo mester.
Esaki lo percura pa un conexion constante entre boso dos como pareha.
Si berdaderamente bo ta stima y balora bo pareha, mi ta asumi cu bo lo kier wak e feliz y satisfecho, y cu abo lo kier hunga un rol principal den esey.”
Un relacion ta un ‘give and take’: comunica frecuentemente tocante bo expectativanan, y haci un esfuerzo sincero pa cumpli cu expectativanan di bo pareha. Y mi no ta bisando esaki den sentido manipulativo. Si berdaderamente bo ta stima y balora bo pareha, mi ta asumi cu bo lo kier wak e feliz y satisfecho, y cu abo lo kier hunga un rol principal den esey.
Pa mas tips con pa mehora comunicacion y conexion di pareha, sintoniza Love Talk, den cual ami hunto cu mi colega Julisa Arends-Hoevertsz ta trata temanan di bida y relacion y After Dark, den cual nos ta trata temanan cu tin di haber cu intimidad y sexualidad. Pa fechanan, luga, horario y topiconan, like mi Facebook page: DS Love Coach
.


text:
WILLEMSTAD – E atleta Randhy Cuevas (Atletismo), djasabra 8 febrüari, a keda premiá komo “Deportista di Luna” di luna Yanüari 2014 di parti di un komishon konsistiendo di periodista- i reportero nan deportivo di medio nan di komunikashon sosial.
Randhy ta un deportista ku ta praktiká e deporte di atletismo i dia 10 di yanüari último, na e evento di THE CLIMB TO THE ROSES 2014, organisá pa Stichting Ride for the Roses Curaçao, Randhy Cuevas en konekshon ku 10 aña Ride for the Roses Events, a subi seru di Christoffel un total di 10 biaha i a logra rekoudá un total di 32 mil florin pa sostené Prinses Wilhelmina Fonds pa yega na fondo nan pa yuda kombatí kanser. E evento a kuminsá mitar di 7 di mainta i a finalisá den ora nan di atardi algu promé ku 4’or i Randhy a logra subi Christoffel un total impreshonante di 10 bia. Pa e motibu ariba menshoná Randhy Cuevas a keda skohe komo nominado pa deportista di luna yanüari 2014.
Ademas di e atleta Randhy Cuevas, tambe a premia e dos otro nominado nan, Alistair Monte (Siklismo) i e ekipo FC SITHOC DELTACUR BV (Futbòl di sala). Tur tres nominado a risibí un sertifikado den leshi, opsekio di Fundacion Social Petroindustrial i Diorca NV. E tres nominado nan a risibí un bunita medaya di Salas Sport Shop.
Otro premio nan pa e ganadó: Un kaha di Poweraid opsekio di Coca Cola, giftcheque di Fl. 150,– di Changes pro Sport, giftcheque di Fl. 100,– di CSOF, 100 florin opsekio di Sr. Lilo Sulvaran, 100 florin na karchi di telefòn opsekio di UTS, giftcard di 300 florin di MCB, giftcard di 300 florin di Selikor i un giftcheque di Fl. 50,– di Pelota. Strak Strak Barbershop & Kapsalon a regalá Randhy Cuevas un drechá di kabei pa henter un luna, tambe foto studio Kort a regalá Randhy Cuevas e posibilidat pa saka un potrèt kompletamente grátis i fundashon Nobo a regalá e deportista di luna un bunita trofeo.
Pa e dos otro nominado nan: Un giftcard di 300 florin di Selikor, Karchi di telefon di 50 florin di UTS, giftcard di Fl. 100,- opsekio di Sr. Lilo Sulvaran, giftcard di Fl. 100,– opsekio di Diorca NV i Fundacion Social Petroindustrial, giftcheque di Fl. 50,– di De Jongh’s Sporthuis, un giftcheque di Fl. 50,– di OlympiaT i un kaha di Poweraid opsekio di Coca Cola.
Allstar Embroidery a enkargá su mes un biaha mas pa miembro nan dje komishon ta uniformá den 2014, miéntras ku Rio Lounge & Sports Bar a pone su lokalidat na disposishon pa e premiashon por a tuma lugá tur luna durante di hinter 2014 serka nan. Di parti komishon deportista di luna un pabien na tur deportista di luna i e nominado nan.
Komishon ta gradisí e siguiente spònser nan ku ta yuda pa e premiashon deportista di luna 2014 aki a bira posibel:
CHANGES PRO SPORT – SALAS SPORT SHOP – RIO LOUNGE & SPORTS BAR- OLYMPIAT – MCB – PETRO INDUSTRIAL NV – CSOF – LILO SULVARAN – ALLSTAR EMBROIDERY – UTS – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP- FFK-SELIKOR-FUNDASHON NOBO I COCA COLA


text: KRALENDIJK—Suidadanonan hopi prekupá i mal kontentu kon bandera di Boneiru i esun di Hulanda, den un forma no akseptabel. Diferente persona a tuma kontakto ku Radio Live 99.9 FM, i a pidi pa duna atenshon na un situashon ku no ta korekto. Ta trata di “Ocean Oasis” situá na parti sùit di Boneiru, djis despues di e edifisio grandi bandoná riba kaya EEG Boulevard. Tin un bandera di Boneiru i un di Hulanda hopi deskuidá, kibra na e sitio. E bandera nan ta waya di dia i anochi. Por komprondé ku anochi e lus ku ta manda klaridat riba e banderanan, no ta lusa hopi kla. Spera esnan konserní atendé e banderanan pa e situashon ta na un manera akseptabel. Riba potrèt ku e suidadanonan mes a saka, ta indiká kon e situashon na e sitio ariba menshoná ta.


text:
Presenta cada aña un tema diferente y logra causa un impacto grandi cada biaha, ta demostra cu ademas di creatividad tambe tin e esfuerso di un team grandi su tras. Kiwanis Club of Aruba como e club di Kiwanis cu mas aña na Aruba, ta presentando ya durante 30 aña su evento anual pa recauda fondo pa e comunidad. Esaki ta un anochi unda cada persona ademas di contribui pa un bon causa, ta experiencia un anochi glamuroso y yena di diberticion.
For di ayera caba por a mira cu nan a cuminsa cu e parti di decoracion di Dubai Wine Gala den Renaissance Convention Center, unda cu House of Mosaic a instala un tent estilo Arabe. Aki bou lo bay tin varios atraccion manera henna tattoo painting pa Eshita Asrani y tambe e virtual reality. Mientras cu paden por disfruta di e atraccionnan bou di e tent, e parti pafo na entrada tin e Hookah Lounge unda por huma tabaco treci special for di Dubai y Jordania.
E bandanan cu lo bay tey awe nochi pa entretene e publico ta; N’Fusion, Buleria, Blue Boulevard y hunto cu nan e tan gusta DJ Edson Tromp. E anochi di baile aki lo tin su highlight ora cu e belly dancers subi e pista cu nan baile espectacular. Si por imagina e ritmo di e baile mientras e video mapping crea pa Egmar Irausquin ta projectando, esaki ta un innovacion simplemente fenomenal.
E buffet tin un seleccion exkisito di cuminda di e arte culinario Arabe y como dessert lo sirbi e dushi Baklava. E “wine stations” cu e seleccion di e miho biñanan di e diferente casnan, sigur awe nochi atrobe lo un centro di atraccion. Lo tin varios premio y e main door prize ta un travel voucher balora na AWG 2,500.00 caminda e ganador por scoge e destinacion di su gusto. Finalmente e anochi tan spera a yega y esunnan cu tin nan ticket sigur ta bay disfruta di un evento top!


text:
Oranjestad, 6 september 2022 – E compania di Gas Natural Eagle LNG ta organisa su di dos sesion di informacion publico. Esaki lo tuma lugar dia 7 y 8 di september proximo den e auditorium di Colegio EPI Oranjestad.
E prome sesionnan di informacion publico a tuma luga den July cu e intencion di informa comunidad di e Proyecto y pa sa di nan inquietudnan. E evento tabata uno exitoso tawata tin hopi interes den e Proyecto y e publico a haci hopi pregunta. Riba e foto por mira e cantidad di publico cu a asisti y tambe con interactivo e sesionnan a resulta, den MFA Savaneta riba dianan 12, 13 y 14 di juli 2022.
Algun de e preguntanan haci cu mas frecuencia tin di haber cu seguridad y e ruta di pipa di gas natural. Durante e sessionan, Eagle LNG ta duna splicacion con gas ta wordo uza diariamente pa hogarnan y industrianan na paisnan desaroya manera Merca y Hulanda. Tin un red amplio di pipa di gas natural den e paisnan desaroya y e mesun standard ta bay wordo implementa pa e instalacion di pipanan di gas natural na Aruba.
E proximo dos sesionnan di informacion publico lo ta pa presenta e resultadonan preliminario di e Environmental and Social Impact Assesment (ESIA). Esaki ta inclui un descripcion di e instalacionnan, actividadnan di construccion y operacionnan recomenda. Tambe lo presenta e ubicacion y ruta preferi pa e instalacion di pipa di gas natural y, por ultimo, cua ta medidanan cu ta bay wordo tuma pa evita of maneha impactonan potential negativo. E sesionnan aki lo tuma lugar na e auditorium di Colegio EPI Oranjestad. Sesion 1 lo ta diaranson dia 7 september pa 4.00 pm- 7.00 pm y sesion 2 lo ta diahuebs dia 8 di september pa 6.00 pm- 9.00 pm.
Eagle LNG ta spera cu comunidad di Aruba lo acudi sin falta na e dos sesionnan aki di informacion. Asina un y tur por haya e informacion corecto for di e propio instancia y ingenieronan di e compania y di e compania Royal Haskoning cu ta asistiendo cu nan experticio den e estudionan necesario pa e realisacion di e proyecto.


text:
Argon
Argon ta un elemento kímiko ku ta representa dor di e simbolo Ar. Argon tin e number atomiko 18 i ta e di tres elemento den e grupo 18 di e tabèl periódiko (gasnan nobel). Argon ta e di tres gas mas komun den e atmosfera di mundu, na 0.93% hasiendo e mas komun ku dioksido di karbon. Kasi tur di e argon aki ta argon-40; un estado radiogeniko for di e dekadashon di potassium-40 den e mundu su korst. Den e universo argon-36 ta e isotopo mas komun, pasobra e ta e isotopo preferi pa nukleosystisis stellar den supernovanan.


text:
Sosial
Oportunidat pa inskribí pa lès di muzik aña akadémiko 2021-2022 di Amak
Despues ku den e aña akadémiko ku a tèrminá, diferente hóben, hóben adulto i penshonádonan a risibí formashon musikal na Festival Center di un forma eksitoso, Amak ta bolbe habri oportunidat pa inskripshon nobo pa les di muzik na entrante 1 di ougùstes 2021.
Tantu esnan ku ke siña toka un intrumènt, komo esnan ku ya kaba tin un tiki eksperiensia por inskribí pa e siguiente instrumèntnan: Piano, Basgitaar, Kitara, Perkushon, Drum, Trompet,Saksofon, Trombon.
Dosentenan kalifiká lo duna instrukshon musikal, konforme un método efisiente.
Lo tin diferente tarífanan atraktivo pa famia i penshonadonan.
Si bo tin interes i bo ta dispuesto pa tur dia praktiká riba e instrument ku bo a skoge, den reletivamente korto tempu, bo por siña toka algun kansion pa por relahá bo mente.
Por pasa buska formulario di inskripshon i informashon tokante tarifa i kondishonnan na Cur Festival Center,
di djaluna pa djabièrnè entre 09.00 mainta te 7 or anochi.
Por yama yambe na Curacao Festival Center na e numberta +5999 5636368.
Amak ta krea oportunidat pa un i tur k uke siña toka un intrumènt, na un tarifa pagabel i na un nivel efisiente.
Sosial
ICONS ta lansa studio albùm “Iconicprint”
WILLEMSTAD/ Ayera, Fusions den Saliña tabata esenario pa lansamentu di e promé studio albùm di ICONS. Esaki ta un logro hopi grandi pa e tim ku a bin ta traha inkansablemente pa krea un stèmpel ikóniko pa nan estilo, zonido i presentashon. ICONS ta lansa un studio albùm ku 15 piesa, yen di sabor, amor i bon vibrashon. Entre nan e hitnan ku ya kaba a bin ta zona na radio manera Amor Real, For Real, I’m Moving On i Una Escapadita. Pero tambe esnan nobo manera, Otro Bida ku a keda lansa ayera ku su video clip!
E “Iconicprint Event” a resultá un evento masha ameno. Ku presensia di prensa i tur kantante i músiko di e banda i algun invitado spesial e grupo selektá a koroná un trayekto di kasi 1 aña. Kantantenan Dju Dju V, AmoreusZ, HnlY i Papito ConQ tabata sumamente kontentu. Ounke nos ta bibando den un tempu na unda tur hende ta ‘stream’ piesa, riba plataformanan digital tòg ICONS ku e produkshon aki ta imprimí su seyo ikóniko pa semper den e mundu di farándula lokal. Di akuerdo ku Efrem Mambi, esei ta e intenshon tambe. Ta p’esei un CD i un tarheta USB, bunita presentá. T’e máksimo deseo pa e fanátiko balorá e produkshon, ya ku a hasi hopi esfuerso pa realis’é.
ICONS ta un banda ku a sigui produsí sin kue rosea, por menshoná piesanan ‘live’ den tur género i naturalmente e produkshonnan grabá- sinembargo e produkshon aki “Iconicprint” ta e korona di tur! Ta p’esei ta importante pa e fanátiko tin’é den su kolekshon. Di akuerdo ku maneho di e banda, esaki ta e promé i kisas e ultimo produkshon den su forma i estilo- ya ku no ta usual mas pa banda òf kantante traha henter un albùm ku 15 piesa. Pues indiskutiblemente e ta ikóniko! ICONS ta gradisí tur radioemisora i fanátiko; kansionnan di ICONS ta gran faborito den lista musikal di kualke DJ i lokutor na Kòrsou, Aruba i Boneiru i p’esei Masha Danki!.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


text:
SETAR e aña aki lo ta bishitando varios barionan rond di nos isla pa sorpresa clientenan di SETAR cu premionan atractivo te na porta di nan cas hunto cu e ambiente di fin di aña. E Creando Speransa Bus Tour ta forma parti di e campaña di fin di aña di SETAR “Danki pa ta Nos Cliente!”.
Diadomingo 15 di november, e Creando Speransa Bus Tour a bishita diferente barionan pariba di brug unda cu a haci varios cliente contento. Clientenan por gana entre otro baskets, gift cards y un servicio di SETAR completamente gratis pa aña 2021. Sin lubida nos clientenan den banda cu por gana gadgets, gifts cards y mucho mas “on the spot”.
Asina aki SETAR kier duna bek na su clientenan y gradici nan pa nan loyalidad y nan aporte di semper. Keda pendiente pa e sign di SETAR diadomingo awor unda nos lo ta bishitando entre otro e barionan di Santa Cruz y Paradera.


text:
Mapa di herensia kultural
Mapa Kultural Históriko di Kòrsou ta un inventario digital di herensha kultural di Kòrsou. E mapa ta inkluí na total 2700 elemento di habitashon humano. E ta duna un bista kla di 5000 aña di habitashon humano, inkluyendo herensha Afrokaribense, bayendo bèk te na e periodo promé ku Columbus.
E mapa a wòrdu kompilá a base di siguiente fuentenan:
- resultado di investigashon arkeológiko i antropológiko di vários sitio históriko i kultural
- mapa geológiko di Kòrsou
- vários mapa históriko, manera e mapa tipográfiko detayá di J. Werbata, for di aña 1911.
E Mapa Kultural Históriko di Kòrsou a wòrdu desaroyá pa NAAM en koperashon ku Amsterdam’s Bureau voor Monumenten en Archeologie (BMA) di munisipalidat di Amsterdam, Hulanda.
E ta un kontinuashon di un inventario anterior dor di NAAM i Carmabi (e instituto lokal pa investigashon di naturalesa). E inventario aki a wòrdu kompilá pa yega na mas komprenshon di e herensha lokal i prevení pèrdida di mas sitio valioso kultural i históriko. E mapa ta forma parti integral di e dokumento Maneho di Arkeologia Kòrsou, kua a wòrdu desaroyá riba petishon di Diputado di Edukashon i Kultura.


text:
Loverboys
Un mucha hòmber òf un hòmber ku ta gusta bo i ta skucha bo. Un hende ku ta duna bo atenshon òf asta regalo… Esei no ta zona maravioso?
Pero tin bia un mucha hòmber no ta aktua asina pasobra e ta gusta bo. E ke pa bo namorá di dje. I e ta bai hasi bo totalmente dependiente. Despues e ta bai obligá bo pa hasi sèks ku otro hòmber. Òf trafiká droga.
Den e kaso ei bo ta e víktima di un loverboy. Un loverboy no ta stima bo! E ta un kriminal buskando víktimanan. E ta bai purba haña mucha muhénan den su poder. Por ehèmpel dor di hasi bo adikto na droga. Tambe e por bisa bo ku bo mester paga debenan promé ku e por laga bo bai.
Bo ta víktima di un loverboy? No sinti bo bergonsá: no ta bo falta! Asina ta ku por fabor no warda i pidi ayudo. Pasobra un loverboy ta kometé un krímen serio. Nos ta yam’é abuzu seksual.
Bo por hasi nos un yamada anónimo (sin menta bo nòmber)! Nos lo skucha bo i nos sa unda pa haña ayudo. Nos t’ei pa bo!


text:
Biba mas salú,
ta un kompania fundá na 2014 dor di
Marvienne Cordelia, Leroy Peters i nos BMS (Biba mas salú) Team.
Konstantemente nos ta profundisa den ramo di nutrishon, dieta, kustumbernan di kome, strategianan pa baha peso, tantu pa loke ta trata e parti theoretiko komo e parti praktiko. Nos pagina di Facebook ta den e top 10 den e miles di paginanan na papiamentu. Nos tin mas ku 112 mil bishinante mensualmente segun nos ultimo raport ku Facebook a manda pa nos.
Ademas di produkto i servisionan pa baha di peso, nos ta ofrese produkto i servisionan pa kabei, kueru, asesorio, etc. Tur ta relashoná ku e meta pa yuda nos klientenan i siguidornan Biba mas salú. I mayoria ta di nos mes marka. BMS.
Prueba di efektividat di nos sistema
Ta riba nos mes, i tur e miles (awor aki mas ku 18 mil) hendenan ku a bai diakuerdo pa purba nos metodo, kendenan
A baha for di 5 te ku 50 kilo. (te ku ahinda). Tur hende por bishita nos album di Before & Afters riba Facebook i mira diferente persona ku Before & After nan fantastiko, demonstrando resultado di nos trabou. Konstantemente nos ta bai live, i hasi entrevista ku ku klientenan ku a baha kantidat di peso imporeshonante, pa asina nan tambe por komprati, motiva, i inspira otro nan.
Nos ta kontentu ku e konfiansa ku nos hendenan a duna nos durante tur e aña nan, i nos ta konfia ku poder di Dios i support di nos siguidornan, nos lo sigui duna nos maksimo, pa informa, motiva, i inspira tur nos hendenan pa Biba mas salú.


text:
DS LOVE TALK BLOG: One "Happy" Island
Updated: Aug 17
by:
Desiree Swaen
Certified Relationship & Love Coach
Na comienso di mi carera, mi a bai full den coaching, y den mi entusiasmo mi a give up tur locual tin rond dimi incluyendo mi compania di bath & body cu mi tawata stima, pasobra mi tawata pensa cu tur hende lo mester di mi servicionan. Mi tawata “on a mission”. Tanto divorcio, tanto infidelidad y famianan kibra door di problemanan di relacion… mi a wak suficiente den mi 10 añanan como abogado. Divorcio tawata un trabou emocionalmente hopi pisa pami. Na unda ami tawata mira un bon chance pa reconciliacion, mi mester a realisa cu ami cu mi 23 aña, no tawata ekipa, ni cu e ‘know-how’, ni cu e experiencia di bida pa yuda nan. Mientras mi tawata wak cu e problema tawata claramente e manera di comunica y cu un ‘tweak’ chikito lo por a cambia ful nan futuro, mi no tawata un terapista di pareha of psycholoog specialisa den marriage counseling. Ariba dje, antes mayoria hende no kier a ni tende di bai psycholoog pasobra nan “no tin problema mental”. Y coaches? Mi nunca a tende di relationship coaching como profesion manera e ta awor. Solamente den area di deporte. Pues a kedami di djis haci mi trabou di abogado, bisa nan pa tuma e bedenktijd di dos siman pa despues manda peticion di divorcio corte, asta pa esnan cu tawata dudando.
Pues, ami, “the rescuer”, a yega na 2016 y tur hende mester ta super happy di tin un oportunidad pa drecha nan relacion … toch?
Eh...nope... Mientras cu tin hende ainda tawata cordami como abogado, niun hende tawata sa kiko ta relationship coaching ni di e hecho cu mi persona a switch di trabou. Pues cu Afl. 0 drentando mi negoshi den e prome lunanan, mi a opta pa haci free sessions pa informa hendenan kiko e trabou ta encera. Hendenan cu tawata “shop around”, bai cu mi lista di prijs y nunca a regresa. Hendenan cu tawata bisa: “AZV ta page?” “Sociale Zaken ta page?” “Mi donjo di trabou ta page?” “Seguro ta page?” Unico cos cu tawata falta, ta pa nan bisa: “Papa Dios ta page?” “Mi mester wak mi budget, pasobra carnaval y vakantie ta mas importante cu mi relacion!”
Jokes y sarcasmo aside, tin hende cu indiscutibelmente ta den un situacion financiero dificil na unda cada florin ta conta. But through the years, I learned that for many others, it’s mostly about priorities. Un hende cu ta cla pe, lo hala tur cos “extra” un banda sin pensa dos biaha. Manera un cliente, cu a inverti e spaargeld cu e tawata poniendo un banda cu hopi esfuerso pa drecha su cas, den un luna di coaching pa supera e reciente perdida di su relacion. Su motivacion tawata fuerte: “Mi ta bebiendo dimas y mi ta sinti cu mi no por sali afo mi so. Si ami no ta bon, nada rond di mi lo funciona. E placa ey mi lo bolbe spaar e y eventualmente mi lo drecha mi cas. Awor, t’ami ta e prioridad.” E sacrificio y determinacion di e persona aki a dunami un drive enorme pa dune extra apoyo, pa e bin bek riba pia, pero tambe pa e haya su “money’s worth”. E coaching tawata un exito rotundo, danki na su disciplina y e hecho cu e a sa di pone su mes como prioridad.
Mientrastanto, otronan ta sigui sufri, y relacionnan ta sigui deteriora, ya cu nan ta opta pa hala problema un banda, buscando escape den forma di short-term “happiness”: infidelidad, bebemento y fiestamento excesivo, y e gastonan cu ta bin cu esey, solamente pa lanta su mayan cu un hangover y hopi mas problema. Y asina e mulina ta sigui draai. Ora nan realisa cu algun aña a pasa y e barco ta a punto di zink, nan kier un cita “urgente”, pero na mesun momento, nan ta verwacht cu nan relacion mester wordo ‘fixed’ for di raiz den un solo sesion, pasobra ta esey ta net locual nan ta dispuesto pa inverti. After all, mester resta placa pa pachanga … no lubida cu nos ta one “happy” island … apariencia ta conta! Mi a hayami ta recorda algun di nan, cu te ainda no ta existi un toverstaf of ‘magic pill’ pa instantaneamente cura añas di negligencia.
Ta bon pa nos reflexiona seriamente y wak na unda nos kier yega. Si ever nos kier yega un caminda. Actualmente, mientras tin un wachtlijst largo pa terapista y psychologo, tin bastante coaches ariba nos isla cu ta cla pa yuda. Mientras na U.S.A. coaching ta un profesion reconoci y un bishita na un coach ta algo sumamente comun, te awor coaches aki na Aruba ta mustra di ta “non-existent” den nos comunidad, mientras cu den background nos ta haciendo hopi trabou. Mi a haci mi esfuerso, splicando diferente bes den e ultimo 5 añanan, na diferente persona, instancia y companianan, e importancia di coaching como metodo PREVENTIVO pa evita e manifestacion di malesanan mental y fysico cu ta pisando ariba nos sistema. Y mi tin di bisa, cu cierto camindanan mi a haya oido pa esaki, den algun caso un ‘half oor’, pero at least nan tawata tin e gentilesa di sinta scuchami. Hopi hefe di trabou ainda no ta realisa con diep un problema di relacion por impacta e performance di un empleado, cu esaki por causa malestar fysico cu ta pone cu e empleado constantemente ta a.o., of no tin e focus mental pa funciona debidamente door cu e ta kibra bou di e presion cu tin na cas. Y hopi hende en general ainda no ta consciente con profundamente nan mes ta wordo afecta pa problemanan di relacion, cu ta pone cu a lo largo nan ta cuminsa desaroya sintomanan di stress, ansiedad y depresion, pa despues end up medica, of pio. Mi ta raise awareness constantemente via mi blog, posts y videos ariba mi social media. Pero, there’s only so much I can do. Tanten cu hende no realisa cu e tempo a yega pa pone su mes como #1 priority y ta keda opta pa busca escape den fake and temporary “happiness”, tur esakinan ta cosnan fuera di mi control.
Mientras tanto, ami ta bibando mi pasion, enfocando riba mi calling pa ta un apoyo y un guia pa esnan cu a pone nan confiansa den mi pa logra nan metanan. Pa esnan cu no ta kere den nan mes yega na stima y balora nan mes, y pa parehanan no ‘give up’ , pero yega na reconstrui un relacion sano y felis. Locual pami ta primordial, ta mi clientenan. No tin nada mas emocionante cu mira e chispa di speransa bek den nan wowonan. Di wak con parehanan ta drenta, sinta leu for di otro, y sali man teni y ta smile cu otro, cu un perspectiva diferente y posibilidadnan nobo pa futuro.
Happiness is an inside job.
I make it happen, every day.
Danki pa lesa.
DS
About Desiree Swaen
Desiree Swaen is an author, Certified Loveologist®, Life, Relationship, Bereavement, and Spiritual Coach who is passionate about following her calling and uplifting the people around her. On a mission to help wounded hearts and lovestruck souls under the name DS Love Coach, Desiree brings her unique background as a former divorce lawyer to provide emotional support, guidance and coaching to clients from diverse backgrounds.
Before becoming a certified professional coach, Desiree earned her master’s degree in Aruban law in 1997 and worked as a lawyer for a decade. She then retired from law practice and became an independent legal counsel until 2016. Throughout her career, she was struck by how many divorcees she met who never wanted to get a divorce, but couldn’t see another solution. She now aims to provide her clients with professional coaching to overcome their relationship challenges and rediscover the meaning of love.
Desiree is a local blogger for her own LoveTalk Blog and the columnist of the love section of Aruba’s Xclusivo online magazine. She currently resides on the island of Aruba with her supportive husband and their wonderful two teenage children.
For more information about Desiree's publications, visit her author page at:


text:
E kompania ‘Ajinomoto Company’ establesé for di 1910 na Hapon ta e produsente mas grandi di MSG. E empleadonan semper ta papia tokante MSG ku esei ta un produkto natural. Tokante e forma kímiko nan no ta papia (ni na hapones). Na Europa MSG tin un ‘E-number’: E621. E-number ta numbernan di tur aditivo ku ta wòrdu usa i ku ta rekonosé dor di Union Europeo.
Koló artifisial, holó artifisial, smak artifisial
E lista tin numbernan pa koló artifisial, holó artifisial, smak artifisial, i tambe aditivonan natural. Tur E-number ta aditivo ku ta permití pa usa den kuminda. Esei NO ke men ku e E-numbernan (klik aki pa bo wak e E-numbernan) no ta hasi daño na salú di hende (i bestia)….. a kontrali: mayoria di E-number ta dañino, artifisial i ta kontené produkto kímiko i ta kousa hopi bia malesanan.
Cheeseburger
E konsumidó ta wòrdu gañá i bruá kada bes di nobo. Na Europa i na Merka tin leinan ku ta protegé e konsumidó. E lastimá ta ku e leinan semper tin buraku òf e fabrikante ta buska un punto ku ta kai nèt pafó di e lei, i MSG ta un bon ehèmpel di esei.
MSG ta duna smak na kuminda i dor ku e ta wòrdu usá den masha hopi kombustibel, ta parse ku e aditivo ta algu ku mester ta den e produkto i ku e ta seif. Pa evitá ku un konsumidó haña keho òf problema den su kurpa tòg, gobièrnu di Merka a instalá un lei ku a haña e nòmber “Cheeseburger Bill” òf “The American Personal Responsibility in Food Consumption Act” (e lei di propio responsabilidat ora ta konsumí nutrishon). Cheeseburger Bill a wòrdu introdusí na 2005 pasobra e Republikano Ric Keller, a haña $ 300.000,- di algun kadena di ‘fast food’ komo daño perhuisio. Pa protehá e fabrikante i kompanianan kontra kasonan den korte den kual un kliente por prueba ku e a bira gordo dor di kome sierto produkto di e kompanianan den fast food. Esaki ta konta te asta si por prueba ku a usa un aditivo ku ta duna adikshon. E lei a wòrdu desaprobá kaba na mart 2004, pero riba 19 di òktober 2005 e lei a haña aprobashon i aseptá ku 306 i 120 voto kontra. Lástimamente Ric Keller no tabata por ta presente dor ku e a haña problema di kurason.
Malesanan
No tin apsolutamente ningun duda ku hende, i te asta mucha, ta birando mas i mas gordo. No solamente na Merka pero tambe na otro parti na mundu na unda ta sirbi kuminda yen yen ku MSG. Tambe riba nos isla(nan) e kasonan di obesitas, gordura i sobrepeso ta oumentando. Huntu ku esei nos ta mira mas i mas malesanan di kurason, sirkulashon i diabétis. Na Estádos Unídos mas ku 34% di e poblashon na e edat di 20 aña i mas haltu ta sufri di sobrepeso, miéntras 33,8% tin obesitas i 5,7% ta sufri di sobrepeso ekstremo. Esei ke men ku solamente 26,5% tin un peso ‘normal’. Ta alarmante si no realisá ku e porsentahe a subi ku 50% den e último 50 aña. Kompará ku 1960 nos ta weta un oumento di 250%!
Obesitas por kousa diferente otro malesa manera (esnan ya menshoná) problema di kurason sirkulashon, diabétis, kanser (matris, pechu i di tripa), preshon haltu, kolesteròl haltu, triglyserida haltu, ataka selebral, problema di higra i halblas, insomia, problema ku halamentu di rosea, artrítis, i malesanan ginekológiko.
Presidente Barack Obama kier a bin ku un lei ku ta obligá tur restorant i snèkbar pa pone riba e menú eksaktamente kiko eksaktamente tin den e kuminda ku e konsumidó ke kumpra.
E-numbernan pa Glutamaat
E620: Glutaminezuur (glutamaat) òf Alfa-aminoglutaarzuur, glutacid, glu, glutaminol, glutagon
E621: Mononatriumglutamaat (MSG) òf natriumglutamaat
E622: Monokaliumglutamaat
E623: Calciumdiglutamaat
E624: Monoammonium-glutamaat
E625: Magnesiumdiglutamaat
MSG ta fortifiká e sabor di e kuminda: tur kos ta smak mas mihó ku MSG.
MSG ta baha e metabolismo.
MSG ta hasi bu adikto. Semper lo bo bai bek pa kumpra e mesun marka (ku MSG aden) pasobra e ta smak bon.
Hopi bia (kasi semper) bo ta haña MSG den kuminda di dieta i pasobra e ta smak bon bo ta kere ku un tiki mas di e kuminda di dieta lo no ta hasi malu. Lokual bo no ta realisá ta ku bo ta komiendo mas di e produkto ku hustamente ta baha bo metabolismo. Si bo ke baha di peso bo mester di hustamente stimulá/oumentá e metabolismo
RESTORANT
Ta hustamente pasobra Ve-tsin ta oumentá e smak di e kuminda ta usa MSG masha hopi mes den kuminda. Spesialmente den restorant Chines ta usa hopi MSG den kasi tur kuminda. E kehonan despues ku a kome den un restorant Chines parse riba shuata (voedselvergiftiging); hopi bia e reakshon di e kurpa ta wòrdu kousá dor di MSG/Ve-tsin. Hopi bia e uso di mas ku 5 gram ta duna keho. E kantidat di Ve-tsin ku por kousa síntoma ta diferensia pa persona.
Na Merka e kehonan ta konosí komo ‘Chinese Restaurant Syndrome’ òf ‘wok’s disease’.
Hende ku no por kontra MSG por haña síntoma manera un drùk den kara, doló di kabes, doló riba pechu i kimamentu na diferente parti di kurpa, sinti kurpa malu i kibrá, doló di stoma i tripa, kurason ta bati rápido (tagikardia) i sensashon di nèrvio riba kurpa.
Ta agregá MSG den diferente produkto ku probablemente bo tambe ta usa manera: sòpi di bleki òf di paki, magi, buyon, cheps, snek, kuminda kla prepará den frizer, meks di yerba, konsomé, kuminda oriental, karni prosesá, i spesialmente produktonan pa remplasá salu mihó konosí komo produktonan ku ménos natrio. Aki bo ta weta e kontradikshon: un hende ta usa produktonan ku ménos natrio pasobra e tin preshon haltu i e ‘pashènt di preshon no ta komprondé dikon su preshon no ta baha i e pakiko e mester keda usa e remedi pa resto di su bida.
Salu ta wòrdu remplasá dor di MSG i ta tene ‘pashènt di preshon bobo i ignorante pasobra di e forma aki e ta keda yena e pòchi di plaka di industria farmaseutiko. Pió ainda…. kasi sigur e pashènt ta usando netamente produktonan ku MSG (TUR dia!) i esei ta e kousa di su preshon haltu. E solushon pa e persona aki ta simpel….. stòp ku MSG i ta bira bon bon atrobe.
Honestidat lo evitá hopi sufrimentu i garantisá asina tantu bida salu….. pero ku esei e industria farmaseutiko i di medisina NO tin kunes.
Natural
FDA (Food and Drug Administration) e ‘ministerio’ ta haña segun e definishon ku MSG ta un produkto natural, pasombra –manera mi a bisa kaba- bo ta haña MSG tambe den sierto nutrishon natural. Lokual niun hende no ta distinguí ta e MSG den su forma natural i MSG den naturalesa. MSG den kuminda no ta natural i hopi bia ta usa e terminologia ‘natural’ pa gaña hende i desviá hende.
MSG bo ta haña den kuminda prosesá, suplemento den kuminda, produktonan di dieta, kosmétika i remedi. MSG ta usa riba fruta fresku i berdura, den pèstisida, fungisida, mèst pa mata ku supstansia pa stimulá e kresementu di mata, i te asta bakuna! Ora spùit e mata ku e produkto e ta keda riba e mata, manera blachi, fruta, nechi i grano.
Lo tin hende awor ku ta duda ku tin MSG den produkto pa mata pasobra nan ta kere ku MSG ta solamente un aditivo. Pa tur hende ku ta duda mi ta invitá nan pa nan wak riba e empake di AuxiGro; tur e produktonan di e marka aki a wòrdu aprobá pasobra e MSG ku ta den e produkto ta ‘natural’. Klik aki pa bo wak e lista.
Na 1997 ora e produktonan a subi riba merkado diferente hende a haña problema di salú despues ku nan a kome salada, stròbèri, ku a spùit e mata òf ku a meskla den tera ku e produkto AuxiGro.
E kos mas fèrfelu di e asuntu di MSG ta ku e konsumidó nunka por ta sigur ku e produkto ku e ta usa ta liber di MSG. Diferente produkto ku tin poné riba e emboltura ku e produkto ta ‘liber di MSG’, NO ta kontené MSG, tòg ta kontené MSG.
Manera bo por a komprondé kaba, MSG tin diferente nòmber; e kos mas importante ta ku te ainda e venenu aki ta wòrdu atvertí komo ‘natural’.
Dieta
Den un restorant e problema ta mas grandi pasobra einan e kòki òf esun ku ta kasi kompra no ta atento riba e Mono Sodium Glutamaat skondí. Ora bo mes ta hasi kompra bo ta lesa e etikèt bon promé bo pone e produkto den bo garoshi. Te asta den produkto natural por tin MSG. Te asta ora bo lesa ku tin ‘hydrolyzed soy protein’ den e produkto bo lo no sospecha nada.
mi ta mira bo pensa kaba “si e fabrikante sa òf tin e sospecho ku e aditivo aki ta asina malu, i ku e aditivo ta kousa problema di kurason, sirkulashon, agresividat, hiperaktividat, dikon e ta sigui buta e MSG tòg den e produkto? Dikon ta skonde tras di asina tantu nòmber? E kontesta riba e pregunta ei lo bo no haña; alomenos no abierto, korekto i honesto. Niun hende lo duna bo e kontesta. Awor bo ta komprondé tambe dikon un hende ta sinta kome felis i kontentu den un restorant, pará dilanti un snek, (òf gewon na kas) ta pèrdè rosea, haña batimentu di kurason i ta kuminsá soda. Abo lo pensa ku ta pasobra ta hasi kalor…. no shonnan ta e MSG den e kuminda ku bo a kaba di kome òf ta komiendo. Awor bo ta komprondé di kon bo no por baha di peso maske bo ta komiendo e kuminda di dieta mas karu ku tin, kuminda spesial den dipfris òf kuminda ku tiki kaloria i kuminda ku tiki salu. Ku kada slòk òf hap di kuminda nan a gaña bo.
Asparticzuur
Pa esnan ku ta sensibel òf alérgiko pa MSG tin ainda dos aminoasido ku ta afektá e nèrvionan (neurotoksiko) awendia i ku ta wòrdu usá den kuminda. E dos aminoasido ta L-cysteine i asparticzuur.
Asparticzuur nos ta haña den produktonan den kual suku ta wòrdu remplasá: ‘neotaam’ i ‘aspartaam’. L-cysteine ta wòrdu usá den produkto di lechi. Komo konsumidó ta mas mihó pa bo usa produkto ku ta bisa ‘liber di glutamaatzuur’. E bendedó ku ta konsiente kiko ta MSG ta papia preferibel tokante produkto ku ta liber di ‘glutamaatzuur’ enbes di bisa ku e produkto ta kontené Mono Sodium Glutamaat. Ora bo mira serka produktonan di Merka pará: autolyzed yeast, hydrolyzed pea proteina, carrageenan, sodium caseinate, enzyma i un skala mas di nòmbernan ménos konosí esei ke men ku e produkto ta kontené glutamaatzuur òf ku esei a bini durante e produkshon. Si bo ke traha bo kuminda riba un manera sigur, usa e ora ei diferente berdura ku ta duna un smak diferente na e kuminda.
Produktonan ku ta ser bendé den supermerkadonan na Kòrsou, Aruba i Boneiru mester tin e ingredientenan riba e empake. Ta konsehabel pa bo lesa kada etikèt ku hopi atenshon pa bo sa kua produkto ta kontené MSG i kua ta seif pa bo usa. Si no tin ingrediente poné riba e etikèt anto NO kumpra e produkto; semper tin un alternativo pa e produkto i si no tin alternativo anto bo ta traha un otro reseta. Tene kuenta ku MSG tin hopi diferente nòmber. Check e lista pa bo kustumbrá bo mes tur dia ku un otro nòmber pa asina bo kòrda e lista fo’i bo kabes. Klek aki pa bo bai na e lista.
Kòrda bon ku bo por evitá hopi miseria dor di djis eliminá e MSG for di bo kuminda.
Bo ke sa mas tokante MSG wak riba e siguiente wèpsaitnan:
www.mercola.com
www.fonteine.com
www.holisticmed.com/msg
www.curezone.com/art/read.asp?ID=18&db=12&C0=13 (tokante MSG den bakuna)
www.advancedhealthplan.com/msg.html (MSG – The Slow Poisoning of America)
www.sellingsalesmanship.com/food.html
Prohibishonnan interesante:
Fo’i 1998 ta prohibí na Merka pa pone MSG bou di nòmber di ‘spices and flavourings’. Den mesun rosea FDA ta bisa ku ora pone riba e etikèt “No MSG” òf “No Added MSG” esaki ta engañá hende ora ta trata di produktonan den nutrishon ku ta fuentenan di glutamaat liber manera entre otro ‘hydrolyzed protein’ (na Ulandes: gehydrolyseerd eiwit). Na aña 1993 FDA ya a proponé pa pone riba e etikèt ku e produkto ta kontené glutamaat ‘contains glutamate’ unda a usa e “gehydrolyseerd eiwit”.
Na Australia i Nieuw Zeeland ‘Food Standards Code’ den artíkulo 1.2.4 ta eksigí di e fabrikante pa e pone si un produkto ta kontené MSG. Mester pone ku e produkto ta kontené aditivo ku ta mehorá e smak, MSG òf E621.
11,630 Bia mirá, 6 Bia mirá awe


text:
WILLEMSTAD — Despues ku dia promé di mart Liga MCB Promé divishon a ranka sali, kaminda tur wikènt ta tin un total di 5 partido tabata tuma lugá na Stadion di SUBT i SDK, awor aki ya kaba nos ta para na inisio di buèlta di 6 di Liga MCB Promé Divishon. Durante e kampionato regular e 10 klupnan ku ta forma parti di Liga MCB a hunga un total di 18 wega repartí den 2 rònt ku a terminá dia 27 di yüli último.
Liga MCB Promé Divishon a yega na e final di kampionato regular kaminda ku Centro Dominguito a sali kampion di e kampionato regular ku un total di 52 punto.
E wikènt aki Liga MCB Promé Divishon buèlta di 6 ta ranka sali ku algun partido sumamente interesante na SDK. Miéntras, Liga MCB Segundo Divishon ta kontinuá ku e di 2 siman di buèlta di 6.
Liga MCB Promé di divishon su preis pa e buèlta di 6 ta bira fl. 7.50 pa adulto miéntras mucha i 60+ ta paga solamente fl.2.50. Liga MCB Segundo Divishon ta kosta fl.2,- pa tur hende.
Terser Divishon tambe ta kontinuá ku su segundo buèlta i lo mira akshon e siman aki riba djasabra na tereno di FFK. E wega aki ta kompletamente grátis!
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl.
Wega nan pa wikènt binidero, Liga MCB Promé Divishon buèlta di 6:
Wega nan pa próksimo siman, Liga MCB Segundo Divishon buèlta di 6 :
Tur e partidonan aki ta tuma lugá na FFK
Wega pa djasabra, Liga MCB Terser Divishon:
E partidonan aki ta tuma lugá na FFK


text:
Durante di fakansi grandi Siña landa den 5 siman na Pisina Bennie Leito
Durante di fakansi grandi Siña landa den 5 siman na Pisina Bennie Leito
Durante di fakansi benidero, FDDK ta brinda nos muchanan entre 5 pa 14 aña e oportunidat pa siña landa i pasa nan èksamen pa diploma A òf B den apénas 5 siman na Pisina Bennie Leito, loke ku normalmente lo dura mínimo 3 luna. E lèsnan ta kuminsá djaluna dia 10 di yüli i terminá djabièrnè 11 di ougùstùs próksimo. Dianan 14 pa 18 di ougùstùs lo tin lèsnan èkstra p’asina ta mihó prepará pa por pasa èksamen djadumingu 20 di ougùstùs .
Dianan di lès ta djaluna, djamars, djaweps i djabièrnè di 8or pa 9or di mainta òf di 9or pa 10or di mainta. Kostonan pa e lès ta solamente fl. 120,- mas fl. 15,- pa èksamen.
Laga nos muchanan siña landa serka profeshonalnan i risibí nan diploma rekonosé. Pa mas informashon i/òf inskripshon, por tene kontakto ku Pisina Bennie Leito na 462-6719 òf 512-174. Kòrda ku por sigui FDDK riba su Facebook, http://www.facebook.com/DeporteKorsou.
Riba potrètnan athunto, e último grupo di muchanan di skol ku a pasa nan èksamen pa diploma A resientemente. Di un grupo di 41 hoben ku a sigui lès, 2 no a presentá i tur sobrá a pasa nan èksamen ku éksito!


text:
Good Causes
Torneo Internacional di baseball veterano cuarenta plus 14to Uniendo Naciones Serie del Caribe na Aruba
ORANJESTAD, Aruba - 14 di oktober, 2016: E organisacion encarga cu e baseball veteran na Aruba esta Baseball Clasico 40+ ta organisa den e weekend aki e torneo internacional di baseball veterano 14to Uniendo Naciones Serie del Caribe na Aruba cu lo conta cu participacion di ekiponan procedente for di e paisnan di Corsow, Colombia y Aruba. Pa loke ta e participacion di Aruba nos tin cu menciona cu lo tin dos ekipo cu lo defende e colornan di nos bandera. E weganan lo tuma lugar diabierna, diasabra y diadomingo den Stadion Nadi Croes/Crismo Angela na Sta. Cruz y Joe Laveist Ballpark na San Nicolaas.
Oranjestad, Aruba - 8 di oktober, 2016: Recientemente e tenista Kevin Yarzagaray a biaha pa e pais di Merca, estado Florida unda e la sigui cu un campo di entrenamento. Probechando di e dianan di vacacion escolar, e federacion di ALTB a manda e hoben Yarzagaray pa asina e atende e campo aki cu tabata uno masha importante pa loke ta e wega di e hoben Yarzagaray.
Lotto ta felicita Aruba Bodybuilding & Powerlifting Association cu nan competencia di Mr. Aruba National Body Building and Fitness Championship 2016
ORANJESTAD, Aruba- 20 di september, 2016: Recientemente e federacion di bodybuilding Arubano esta A.B.P.A a tene nan anual evento Mr. Aruba National Body Building and Fitness Championship esaki den e mahestuoso Grand Ballroom di Aruba Marriot Resort and Stellaris Casino. Mester bisa cu den un sala prakticamente yen a Aruba conoce su miho atletanan di bodybuilding y fitness 2016. Nos por a mira cu e evento tabata uno di nivel halto unda cada competidor a prepara su mes debidamente pa e anochi aki y a presenta nan mes den forma unico y profesional. Mester bisa cu cada bes e competencia ta exigi mas di cada participante pa locual ta nan preparacion y sigur prestacion riba entre otro e escenario.
ORANJESTAD, Aruba - 7 di oktober, 2016: E dianan 10 pa 13 di October proximo lo tuma lugar na Corsow e Dutch Caribbean Fencing Championship 2016, cu lo conta cu participacion di Corsow y Aruba. E compleho deportivo na Brievengat lo fungi como e cas pa e competencia internacional di esgrima. Scherm Amateur Bond Aruba tambe lo forma parti cu un delegacion di grandi atleta den e magno evento aki. Nos atletanan lo competi den e tur tres di e asina yama “wapen” esta floret degen y sabel.
AZB lo organisa Fina Coaches Clinic pa “beginner coaches” cu un Fina Coach certifica pa Aruba y Caribe
ORANJESTAD, Aruba - 14 di september, 2016: Mas cu 50 instructor y coaches na Aruba a inscirbi pa e Fina Coaches Clinic pa “beginner coaches” organisa pa Arubaanse Zwembond e dianan 16 pa 20 di september proximo. Inicialmente AZB a spera un acohida mas abou pero mirando e cantidad di inscripcion esaki a kibra tur expectativa. Mester bisa cu Schoolzwemmen Aruba a inscribi tur nan instructornan mescos e clubnan di competencia cu ta manda nan coachnan mientras esnan di diploma zwemclubs (Elementair Zwemmen) tambe ta manda nan instructornan.
ORANJESTAD, Aruba - 20 di september, 2016: Fundacion Movemiento ta Bida, un organisacion non-profit ta traha duro pa conscientisa nos hendenan pa biba un bida unda e palabra movecion ta central, esaki specialmente bou di nos adulto y grandi nan. E aña aki pa seis biaha Fundacion Movemiento ta Bida ta organisa actividadnan di movecion pa nos 60 plussers den e asina yama Jani Brokke Memorial, dedica na e legendario deportista Arubano, Jani Brokke awe den feliz memoria. Un persona cu a representa Aruba varios biaha den exterior como atleta den diferente deporte y te na un edad relativamente grandi ainda a sigui practica deporte entre otro, tennis.
ORANJESTAD, Aruba - 12 di september, 2016: E dianan 17 te cu 24 september, e asociacion di bowling Panamericano, PABCON lo tene nan competencia den bowling femenino, e di 17 edicion di e Panamericano Mayores de Boliche na Cali, Colombia. Mester bisa cu Aruba lo competi cu un delegacion femenino bon prepara cu amplio experiencia internacional. E atletanan femenino di bowling lo representa Aruba ta Kamilah Dammers, Thasaina Seraus, Jeadine Luidens, Abigail Dammer, Micheline Jeandor y Giaira Arends, mientras como coach lo biaha Rita Lopez-Henriquez.


text:
Eagle Beach — E Eagle Team, un grupo di asociado cu ta conciente di causanan social y comunitario, na La Cabana Beach Resort & Casino, a celebra su logronan door di bini hunto pa un lunch cu catering special den e sala di conferencia di e resort. E ekipo dinamico a caba di encabes un proyecto di renobacion na Hilario Angela College na San Nicolas, un scol basico cu ta forma parti di nos sistema local di scol publico. E scol a ricibi un facelift sumamente necesario di e resort, y su murayanan y columnanan fresco pinta ademas di e hardinnan bunita drecha a yama e studiantenan bon bini na cuminsamento di e aña escolar. Ya cu e scol a wordo adopta pa e resort, e Eagle Team a asumi e responsabilidad pa su mantencion y cuido. E trabou a wordo haci pa e departamento di ingenieria y boluntarionan di e Eagle Team, cu materialnan y recursonan cu nan a ricibi for di companianan local. Aichel Lynch, Gerente Asistente di Front Office y Presidente di e Eagle Team, a supervisa e lunch cu un animo y entusiasmo cu e ta conoci p’e. Den su palabranan di bon bini, el a haci un peticion publico na tur e asociadonan pa forma parti di e Eagle Team, participa regularmente den e reunionnan y aplica pa posicionnan riba e hunta di directive, asina tambe birando e oreanan y wowonan di e resort. E Eagle Team, Aichel a reitera, a wordo concebi como un instrument di comunicacion, cual tin e meta di scucha e preocupacionnan di e asociadonan y wak con por cumpli cu nan deseonan y necesidadnan, cual naturalmente ta haci un influencia riba e resort su trabou comunitario y responsabilidadnan social. Durante e lunch, e miembronan di e Eagle Team a disfruta di un presentacion di PowerPoint fresco y colorido, duna pa miembro di directiva Sandra Gacusan, mustrando hopi di nan actividadnan durante e prome nuebe lunanan di e aña. Tambe presente na e reunion tabata e miembronan di directive di e Eagle Team, esta Damian Tromp, Tessely Koolman, Ena Vrolijk y Glenda Brokke, kende a uza su mannan creative pa decora e sala. Miembronan di e departamento di Food & Beverage, Jeanette, Igmar y Pierre, a percura pa e catering perfecto di e evento, sirbiendo un seafood chowder sabroso, salada saludabel y pasaboca delicioso. La Cabana Beach Resort & Casino ta dedica un suma considerabel di tempo y recurso na actividadnan di asociado y comunidad cu ta diseña pa fomenta unidad, un sentido di responsabilidad comunitario y miho comunicacion. E Eagle Team ta encarga cu e organisacion di e eventonan special aki y ta logra haci hopi danki na e dedicacion y animo di su miembronan boluntario.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
CHATA ta organisá segundo reunion di miembresia di 2022 “Oportunidat pa kresementu pa medio di data”
CHATA ta organisá segundo reunion di miembresia di 2022
“Oportunidat pa kresementu pa medio di data”
Willemstad, 27 di mei 2022 – Ayera CHATA a organisá su segundo reunion di miembresia di 2022, patrosiná pa su miembro MCB, ku e meta pa informá tur miembro tokante e último desaroyonan den sektor. E reunion di miembresia bon bishitá a tuma lugá na Renaissance Wind Creek Curaçao Resort ku presentashonnan di CHATA su Direktor di Maneho, sra. Maria-Helena Seferina-Rojas, sra. Christine Campagnard, Business Intelligence Manager na CTB, sr. Giovanni Eugenia, Sikólogo di Salurbridat Laboral na Optima i sr. James Hepple, Direktor di Maneho na Tourism Analytics.
E promé presentashon di e mahinta tabata un update di CHATA proveé pa sra. Maria-Helena Seferina-Rojas. El a deklará e importansia di data i a rekonosé e disponibilidat di varios data. Sinembargo, el a menshoná e falta di konsolidashon i tambe a importansia di kolaborashon i konosementu. Data ta balioso I ta kondusí na transformashon di un aserkamentu di ‘kresementu despues di fayo’ pa ‘kresemenu diseñá’. El a sigui i kompartí e último data di prestashon di industria pa Kòrsou i kon tourism spending a oumentá mundialmente kompará ku nivelnan promé ku pandemia. E oumento den Kòrsou su entrada pa kamber disponibel, no ta un eksepshon, sino un tendensia bonbiní, ya ku e entrada pa kamber disponibel den luna di mei a oumentá ku 36.7%. Di $138,49 den 2019 pa $189,31 den 2022. Pues generalmente e turista ku ta gasta mas ta un tendensia mundial. Ku e desafionan global manera, inflashon, oumento di preis di gasolin i konsumo, un oumento den entrada pa kamber disponibel, lamentablemente, ta resultado di gastunan apsorbá ya ku kosto di hasi negoshi tambe ta mas haltu. Hopi ke sa kon e tendensia aki lo desaroyá, sinembargo, predikshon ta difisil ahinda. Pa loke ta trata okupashon, sifranan tambe ta kasi na nivel di pre-pandemia i un bes mas Kòrsou ta den tòp 5 di destinashonnan den Karibe ku e okupashon di mas haltu den luna di mei (66.4%). Mas aleu el a elaborá riba varios esfuersonan di abogasia ku e asosashon ta dediká na dje, manerá e desafionan laboral aktual den industria i level playing field. “Ku e meta pa krese nos merkadeo i desaroyo di nos destinashon en general, un level playing field ta imperativo pa kontribuí na e presupuesto pa esaki. Adishonalmente, e ta sigurá ku nos ta mantené e nivel di kalidat haltu ku nos ta promové na nos bishitantenan”, di akuerdo ku CHATA su Direktor di Maneho, sra. Mrs. Maria-Helena Seferina-Rojas. E importansia di krese e merkado Merikano i trese mas diversidat den merkado pa nos destinashon, tambe a keda menshoná. CHATA su kampaña di merkadeo Merikano online i e re-inisio di reunionan di partnership ku aeroliñanan Merikano ta algun inisiativa ku ta enfoká riba kresementu di e merkado Merikano.
Sr. Giovanni Eugenia, na nòmber di Optima, a sigui ku su presentashon, enfatisando e importansia di kuida i invertí den bienestar di empleado. Un enkuesta tokante kondishonnan laboral na Kòrsou na aña 2016 a konkluí ku kasi 35% di empleado ta raportá malesa komo un motibu pa ousensia na trabou, ku “karga di trabou” siendo mas ku 70% di e kousa. Ya ku ousensia na trabou ta birando un realidat mas frekuente, Optima ta enfoká riba normalisá e topiko i prevenshon di karga mental riba empleado ku por kousa strès. Di akuerdo ku WHO (2019), 1 di kada 8 persona na mundu ta biba ku un trastorno mental, manera depreshon, ansiedat, disturbio di strès post-troumatiko i burnout, ku ta involukrá disturbio signifikante den pensamentu, regulashon di emoshon o komportashon. Sr. Eugenia a kontinuá kompartiendo ku apesar ku prevenshon i opshon di tratamentu ta eksistí, lamentablemente, mayoria hende no tin akseso na kuido efektivo. El a finalisá su presentashon indikando ku klientenan interno, miho bisá empleadonan, ta e kara i promé kontakto ku konsumidó. P’esei ta importante pa e dunadó di trabou invertí den bienestar di su hendenan pa sigurá un bon kalidat di servisio.
Mas aleu, sra. Christine Campagnard di Ofisina di Turismo di Kòrsou a presentá i a kompartí data di turismo di Kòrsou, promé, durante i despues di COVID-19 ku miembronan di CHATA. El a kuminsá ku un bista general di turista di estadia den pasado i obhetivonan pa futuro. Na 2019 Kòrsou a risibí 463,000 turista di estadia i objetivonan di ambos 2023 i 2024 ta basá riba rekuperashon kouteloso despues di e pandemia. El a añadí ku siendo na mitar di 2022, ya nos por mira (inkluso sifranan di jüni te ku awor) ku Kòrsou lo surpasá sifranan, ku mas bishitante speshalmente di Merka. Pa loke ta trata e aña aki, 51% di e obhetivo ya a keda lográ, ku luna di April siendo esun mihó bishitá. Kompará ku sifranan pre-pandemia, turista di plaser a oumentá di 58% na 2019 pa 61% na 2021. Nan ta keda mas den hotèlnan grandi i resorts, ku un oumento notabel di 9 punto porsentahe den hotèlnan all-inclusive den 2021. Pa loke ta trata durashon di estadia, esaki a krese ku 37%. For di region di Nort Amerika, e kantidat di anochi riba nos isla a oumentá ku 19%. Pa region di Sur Amerika i Karibe esakinan a krese ku 32% i 80%. For di Oropa e durashon di estadia a oumentá ku 33%. Pa konkluí su presentashon, sra. Campagnard a kompartí ku Kòrsou ta risibí aktualmente un average di 1230 turista di estadia pa dia ku ta keda un average di 9.7 anochi. Tambe el a añadí ku nos ta spera di risibí mas ku 440,000 turista di estadia e aña aki, ku un impakto ekonómiko mas haltu ku loke nos ta kustumbrá den añanan anterior.
E último presentashon a keda duná pa sr. James Hepple di Tourism Analytics kende a proveé un update riba e estado aktual di turismo den Karibe i oportunidatnan pa Kòrsou su sektor di turismo. Mirando bèk na e situashon pre-pandemia, el a kompartí ku na aña 2019 hotèlnan den Karibe tabatin okupashonnan mas abou i entradanan pa kamber disponibel mas haltu, mientras aktualmente ambos okupashon di hotèl i entrada pa kamber disponibel ta oumentá simultaniamente. Apesar di e rekuperashon miksto di Karibe te ku awor kompará ku nivelnan di 2019 i e impakto signifkante di e guera na Ukrania, e region aki a rekuperá mas rápido ku kualkier otro despues di e pandemia. UNWTO ta birando mas optimista en kuanto rekuperashon di e industria i ta spera un rekuperashon kontinuo atraves di aña 2022, ya ku 81% di profeshonalnan den turismo ta mira mihó perspektiva pa 2022 i 48% potensialmente ta mira e nivel di turistanan internashonal den 2023 bèk manera na 2019. Sinembargo, e posibilidat di un reseshon global ta un menasa pa e rekuperashon kontinuo i ya ku kòrsou tin 10% mas kapasidat di stul aero ku na 2019, nos no por ignorá e realidat ku e industria aero tin varios desafio, e.o., oumento di 130% di preis di kombustibel, skarsedat di empleado na aeropuertonan i inflashon general ku ta kousa un oumento den preisnan di biahe. Finalisando su presentashon, sr. Hepple a elobará riba oportunidatnan pa Kòrsou i a rekomendá pa kontinuá enfoká riba merkado Ulandes i Merikano. Riba termino largu el a enfatisá e nesesidat pa intensivá esfuersonan di merkadeo i atraé mas servisio aero pa sostené e oumento rápido di kambernan di hotel planiá pa e destinashon. Otro oportuidatnan importante pa Kòrsou segun Hepple ta ekspanshon di turismo krusero, oumento di enfasis riba desaroyo di produkto, enfoke riba sostenibilidat, desaroyo di kapital humano, mas konsientisashon di komunidat i implementashon di un framework institushonal regulatorio apropiá.
Despues di un total di 4 presentashon interesante, sra. Seferina-Rojas a konkluí e reunion di miembresia di CHATA yamando danki na tur miembro pa nan presensia. CHATA lo sigui tene su miembronan informá riba tur desaroyo den industria i ta kontentu di por sigui traha huntu ku su partnernan pa logra su metanan, sigui rekuperá e sektor i konektá turismo ku komunidat.
CHATA hosts second membership meeting of 2022
“Opportunities for growth through data insights”
Willemstad, May 27, 2022 – Last week Thursday, CHATA hosted its second membership meeting of 2022, powered by CHATA Member MCB, with the goal to inform all members regarding the recent developments within the sector. The well visited membership meeting was held at CHATA Member, Renaissance Wind Creek Curaçao Resort and focused mainly on industry data insights, with presentations by CHATA’s Managing Director, Mrs. Maria-Helena Seferina-Rojas, Mrs. Christine Campagnard, Business Intelligence Manager at CTB, Mr. Giovanni Eugenia, Occupational Health Psychologist at Optima and Mr. James Hepple, Managing Director at Tourism Analytics.
The first presentation of the morning was a CHATA Update provided by Mrs. Maria-Helena Seferina-Rojas. Stating the importance of data insights, she acknowledged the availability of various data, however addressed the lack of consolidation and importance of collaboration and insights. “Valuable data are important drivers to be able to transform the approach of ‘growing by default’ to ‘growing by design’, Mrs. Seferina added. She continued by sharing the latest industry performance data for Curaçao and how tourism spending has increased worldwide compared to pre-pandemic levels. An increased average daily rate for Curaçao is not an exception, but a welcomed trend, as for the month of May the ADR increased with 36.7%, from $138,49 in 2019 to $189,31 in 2022. Overall, the higher spending of tourists is a trend seen worldwide. And with the global challenges like inflation, higher gas, and consumer prices, these higher ADRs are, unfortunately, absorbed with overall higher cost of doing business. Many want to know how this trend will evolve going forward, but, unfortunately, prediction is still difficult. As for occupancy, numbers are also almost back to pre-pandemic levels and Curaçao is once again in the top five Caribbean destinations with the highest occupancy in May (66.4%). Furthermore, she elaborated on the various advocacy efforts the association is committed to, such as the current industry workforce challenges, and level playing field. “As we aim to grow the overall marketing and development of our destination, a level playing field is imperative to contribute to the budget thereof. Additionally, it assures we uphold the high-quality level we promote to our visitors”, according to CHATA’s Managing Director, Mrs. Maria-Helena Seferina-Rojas. Also, the importance of the growth of the US market and thus more diversity in source markets for our destination was mentioned. CHATA’s online US marketing campaign and Partnership US airline meetings re-start are among others, initiatives geared to growth of the US Market.
Mr. Giovanni Eugenia, on behalf of Optima, followed with his presentation emphasizing the importance of taking care and investing in the wellbeing of employees. A survey on occupational conditions in Curaçao in 2016 concluded that nearly 35% of employers reported sickness as a reason for absenteeism in the workplace with workload being over 70% of the cause. As absenteeism is becoming a more frequent reality in the workplace, Optima’s focus is de-medicalization of this topic and prevention of mental load on employees which can lead to stress. According to the WHO (2019) 1 in every 8 people in the world live with a mental disorder such as, depression, anxiety, PTSD, and burnout, which involve significant disturbance in thinking, emotional regulation, or behavior. Mr. Eugenia continued sharing that despite that prevention and treatment options exist, unfortunately, most people do not have access to effective care. He finalized his presentation by stating that internal customers, a.k.a employees, are the forefront to the actual clients and customers. Therefore, it is important that employers invest in the wellbeing of their people, to ensure good quality service.
Furthermore, Mrs. Christine Campagnard of the Curaçao Tourist Board, presented tourism insights as she shared a look at pre, during and post COVID-19 data with the CHATA members. She started with an overall stayover history overview and the targets for the future. In 2019 Curaçao welcomed 463,000 stayover tourists and both 2023 and 2024 are targeted based on cautious recovery after the pandemic. She added that halfway 2022 we can already see, (June figures included thus far) that Curacao will be surpassing the numbers, with more visitors especially from the US. As for this year, 51% of the target has already been reached, with the month of April being the busiest month thus far. Compared to pre-pandemic numbers, leisure visitors have increased from 58% in 2019 to 61% in 2021 and they are staying more in large hotels and resorts, with a noticeable increase of 9 percentage points in all-inclusive hotels in 2021. As for the length of stay, it grew overall by 37%. From the North American region, the number of nights on island increased by 19%. The South American and Caribbean region grew respectively 32% and 80%. From Europe the length of stay increased by 33%. Concluding her presentation Mrs. Campagnard shared that Curaçao is currently welcoming on average 1,230 stayover visitors per day who are staying on average 9.7 nights. Adding that we are expected to welcome over 440,000 stayover visitors this year, with a higher economic impact as we are used to in previous years.
The last presentation was given by Mr. James Hepple of Tourism Analytics who provided an update on the current state of tourism in the Caribbean and opportunities for Curaçao’s tourism sector. Looking back at the pre-pandemic situation, he shared that in 2019 Caribbean hotels saw a lower occupancy, but higher average daily rates, and currently both occupancy and ADR are increasing simultaneously. Despite the mixed Caribbean recovery so far in 2022 compared to 2019 levels, and the significant impact of the war in Ukraine, this region recovered more quickly than any other after the pandemic. The UNWTO is becoming more optimistic about the industry’s recovery and expect continued recovery throughout 2022, as 81% of tourism professionals see better prospects for 2022 and 48% see the potential return of international arrivals to 2019 levels in 2023. However, the possibility of a global recession is a threat to the continued recovery, and as Curaçao has 10% more air seats than in 2019, we cannot overlook the reality that the airline industry has several challenges, such as a 130% jet fuel price increase, understaffed airports and general inflation consequently leading to increased airfares. Concluding his presentation Mr. Hepple elaborated on opportunities for Curaçao, recommending continuing to focus on the Dutch and US markets. As for the longer term he emphasized the need to build up marketing efforts and attract more airlift to be able to support the high increase in hotel rooms planned for the destination. Additional key opportunities according to Hepple for Curaçao are expansion of cruise tourism, increased emphasis on product development, focus on sustainability, human capital development, enhanced community awareness, and implementation of an appropriate institutional and regulatory framework.
After a total of four interesting and data driven presentations, the CHATA membership meeting was concluded by Mrs. Seferina-Rojas who thanked the members for their presence.
CHATA will continue to update its members on all industry developments and looks forward to continuing working together with all parties to achieve our goals, continue to recover the sector and to connect tourism with the community.


text:
WILLEMSTAD – Fundashon Kòrsou Transparente ke sa mas di doñonan di media kon nan ta anda ku e fenómeno fake news. E intenshon ta pa organisá den sèptèmber awor un dokumentario i un nochi di debate riba e tópiko aki.
E organisashon ta mantené komo definishon distribushon di informashon inkorekto i tambe ataká notisia korekto.
Tin djes pregunta ku por yena riba internèt i ta purba ku esaki di haña un bista di e manera kon organisashonnan di notisia ta anda ku e fenómeno aki.
Tambe e organisashon ke sa si ta eksperensiá fake news komo un problema serio ku posiblemente ta stroba e proseso demokrátiko na Kòrsou.


text:
Si di muzik jazz di inmediato ta ta boso, e ora ei e ta un lugá ku guitara bishitá di SeúlDi bar inkluí tres piso, kada un ku un sorto musica distinto.
Basa riba e Blue Man are den e EU, un Biaha riba un Luna Blou ta ofresé un ambiente íntimo i romantici unda e músikonan lokal por duna dominio dam na su creatividad di dilanti un publico konosido. E kalidat di kuminda ta haltu i e servisio ta inspirante.
Si bo ta un stima di serbes artistanan nan no ta contene ku riba di soria serves, i esaki ta e lugá pa bo. Un abundantemente coleccion di bida dispone di inmediato, tantu pa e krio i imelda, i e personal ta dushi i ta bon tende di bida ku ta sirbi. E ambiente ta bálido i abogado, i tin un bon coleccion di kuminda pa arranque. Di reino serbes artistanan di e asina ta chikitu, ma resiente, loke nan ta hasi den e bar un prenda úniko. Si bo ta e humor pa maestro di un yega italiano den un ambiente abogado, abou, e Noxa Jalón mester ta riba su callejón. Di estilo italiano e asina e ta na menu i e personal ta enorgullecen su Completo cócteles ku ta bisa ku nan ta e mihó di e stat. Bo tin e prueba un di nan mes pa wak si e ta un bon Fundoori ta orguyoso, ta e promé tanto bar den tur e di Soria i sin duda e ta un gara teniendo na kuenta di skarsedat di restorant India di Seúl. Akinan, e bastante por gasta e smak di content Unda den e península correa, di biaha por disfruta di un bon coleccion di serves article un trahadó i briante ta un continuacion di diferensia den kualke otro kos di e stat. Un maraviyoso bar di cócteles i un restorant dirigí riba e Estadounidense ex en pas, aki bo topa algun di e persona ariba amistat ku ta probablemente ku ta bin na kla. Un di bida di koló pa vota i balioso cos ta bai na komplasé di ken mi ta sinti manera ku mester tin un sosiegu di kuminda correa.
Di dak, ta habri riba zomer, si bo tin mester di un chikitu di aire fresku.
E dushi establesimentu ta ofresé un úniko Nobo Hulanda temateka di confederación pa kliente di mapas. E bar, ku ta ejecutado pa e Kiwi ex en pas, ofresé un dama di biña Nobo Hulanda nan ta mas difísil pa yega na otro lugá di Soria. Tambe por tuma para oportunidat di mira den bibu e ruby i e cricket wega di e antilla altu, òf un muestra di algun distrito, cócteles i liceras. Un lugá popular ku dos lokal i expatriados, e Blog Bar ofresé un ambiente kontentu i abogado, unda por release i sosiegu di grupo di persona di dos fineb pa henter mundu. E personal ta utilisá pa literatuur ku stranhero, i keda encanta di yudadónan den e coleccion di kuminda i bibida. E preis ta ta korekto, ku ta sin duda un resultado positivo den un stat nan por yega na bira mas karu si no tin kuido. Si bo ta despues di nada mas ku un agradabel hamburguesa i un representante serbes pa laba, e ora ei Many di Pub di Portillo mester ta di destinashon pa skohe. Plantá e sentro turístiko en vriend di Teen, mira topa un sirbishi rápido i abogado ambiente. No por perde si bai den e bario E sorprendé oasis di prosperidat, e por topa riba e kurason di Seúl okupá lujo Districto di Janga.
Aki topa un Amerika di Nòrt atmósfera cumplimento por kore serves ku a wòrdu importadó di Estudio uní i Canada.
Bon preferá e kastigu un bishitá si bo ta na e tabata tin kurashi pa un imágen di e no en reino di anochi.


text:
KRALENDIJK – ‘Be Wasabi’ a habri; awor un realidat. Tur djaweps, djabièrnè i djasabra durante dia por kumpra kos pa kome den Kooyman na ‘Be Wasabi’.
Radio Live 99.9 FM a papia ku Jennifer Pocornie-Martis, kende ta atendé ku e tienda i el a konta kon nan ta funshoná. “’Be Wasabi’ ta un instituto ku ta traha ku tur loke tin di aber ku desaroyo personal; ‘Coaching’ i ‘Team building’. E loke tin awor den ‘Kooyman Mega Store Bonaire’, ta loke nos a hasi huntu ku ‘Posada Paramira’, esanan ku ta entrega nos kuminda pa bendé. No solamente nos ta ofresé kuminda pa yena barika di hende, sinembargo tambe alimentu pa e mente. Nos ta papia ku e kliente den un forma positivo pa yuda nan den nan desaroyá. For di siman pasa nos a kuminsá ku bendementu di kuminda i pa awor ta solamente 3 dia, i segun tempu, ta ahustá e servisio. ‘Be Wasabi’ tin pa ofresé; e famoso pan será ku ham di Pasku manera ta yam’é. Meskos pan sera ku; galiña, bakiou i baka stoba. Tambe tin sùlt, pastechi i krokèt tur dia. Banda di kuminda, tin kos di boka dushi, pues ku un palabra; tur loke e hende mester pa sisti su stoma”, Jennifer Pocornie-Martis a bisa. ‘Be Wasabi’ ta habri tur siman; djaweps, djabièrnè i djasabra, 8or di mainta pa 6’or di atardi. Pasa i disfrutá di algu di nan spesialidat. Riba potrèt Jennifer Pocornie-Martis i su kolega Michaela Hooi, mas algun kliente.


text:
Conocido autor local, Sr. Romulo Fingal (miho conoci como Romo) lo presenta su buki autobiografico titula ‘ Ami sin cancer’ na publico pa firma y lo tambe ta disponibel pa un y tur cu lo ta desea di combersa cu ne over di e topico aki.
Den su buki “Ami sin cancer” e ta splica, con y cu kico -ayudo di e teoria di Dr. Cornelis Moerman(1893-1988)-, e a sa di bringa y domina e cancer cu cambion den su nutricion y bibando un bida mas activo yen di movecion.
Tres aña pasa su persona a wordo diagnostica cu cancer di prostaat ku un P.S.A.-19 ng/ml. Na mesun momento el a wordo informa cu no tin cura pa e tipo di cancer aki, cual tur ser humano tin den nan curpa, pero cu no ta active. Sr. Fingal asina a cuminsa busca su caminda pa haya mas informacion over di e malesa devastador aki. Despues dii un investigacion cu a tumele 2 aña el a bin na compronde con el lo yuda su curpa proteha contra malesa aki. E experiencia aki a dunele e motivacion y inspiracion necesario pa pone tur esaki riba papel y cu a resulta den su buki ‘Ami sin cancer’.
Loke ta resalta for di su experiencia ta cu nos cerebro ta un arma poderoso cu tin control over di nos curpa completo. Si bo pone un sonrisa riba bo cara y bisa bo mes cu bo ta contento, bo cerebro ta produci y manda e hormoon serotina door tur bo curpa y ta pone bo sinti bon y mehora bo calidad di bida.
Pensamento ta un fuente energico cu ta transcuri den realidad y ta transform’e den emocion neuro-kimico. Si bo tin rabia, e ta produci hormoon cortisol cu ta causa stress.
Bo pensamento ta importante, p’esey: paga tino kico bo ta pensa paso e ta bira palabra, paga tino cu bo palabra paso e ta bira actitud, paga tino cu bo actitud paso e ta bira bo comportacion, paga tino cu bo comportacion paso e ta bira bo character, paga tino cu bo character paso e ta bira ken bo ta. El a mira basta hende cu asina cu a tende cu nan tin cancer, ya a pensa cu nan ta morto caba, mientras esey no ta berdad.
Despues di confirmacion di cancer keda bou control di dokter, pero busca alternativa tambe.
Awe tres aña despues Romulo Fingal su P.S.A. ta -0.015 ng/ml haciendo y comiendo saludabel y practicando tur loke el a pone den su buki.
Diasabra awor dia 3 di Maart Romulo Fingal lo ta na Van dorp Dakota pa firma su buki pa esnan interesa y pa esnan cu tin deseo di combersa cu ne over di e topico aki . Romulo lo ta presente for di 11.00 a.m te cu 1.00 p.m. Un y tur ta bon bini na De Wit & Van Dorp Dakota Diasabra awor pa.
De Wit & Van Dorp Stores ta un compania local cu ya ta forma parti di comunidad di Aruba pa mas di 65 aña. Pa mas informacion over di nos promocion of servicionan bishita nos pagina di Facebook: Dewit Vandorp.


text:
KRALENDIJK – Covid -19 a kambia mundu kompletu i no por bai bèk mas na e bida ku nos a kustumá kuné. Den e situashon nobo, ku post-normal, ta lógiko ku mester bini kambio unda ta kuminsá pensa kiko e pandemia aki ta nifiká pa Bonaire. Covid 19 no ta bai mas for di Bonaire. El a bini pa keda i ta trese un kambio den mentalidat di hende. Esaki Arthur Sealy ta trese dilanti den un komunikado.
E plataforma unda e kambio tin ku tuma lugá ta enseñansa. Esaki ta nifiká ku enseñansa mester trata problemanan ku ta asotá mundu manera: desempleo, pobresa, kambio di klima, skarsedat di awa, diskriminashon, desigualdat, malesa, polítika ekonomia i splika ken ta Greta Thunberg ku a bisa : “Pakiko mi tin ku bai skol si no tin futuro p’ami”.
Pues un kambio riguroso di kuríkulo. Un skol di futuro. Bonaire mester di maestronan kritiko ku ta duna lès ku e meta kua direkshon e mundu ta bayendo i kon Bonaire ta kuadra den e direkshon aki.
Skol mester ta un kas di siñamentu i no un kampo di tortura. Un punto ku sigur mester abolí na enseñansa, spesial den esun primario, ta e maldita trahamentu di tarea di kas. (Huiswerk) Esaki ta e maltrato mas severo pa alumno i mayor. Mucha mester hunga. Kon ta posibel ku ta duna lès i ta pusha e mucha ku bòshi papel pa e hasi tarea na kas.
Mucha ta drumi spantá, lanta disgustá, sin gana di bai skol pa mira yùfrou òf mener rabiá pa motibu ke no a hasi su tarea i otro si a hasi tarea di kas. E mester soportá i aseptá ku e ta bobo, slow, atrasá. Mucha na yoramentu, ta plama e mucha for di otro i dun’é un kompleho.Un diskriminashon total kontra tur regla pedagógiko i didáktiko. Otro abuso ta dunamentu di “bijles” i “huiswerkbegeleiding”. Ta gastamentu di plaka i abuso. Skol mester ta un sitio di enkuentro ku otro mucha, un sitio unda e alumno ta bai ku smak, ta motivá, kontentu i siña.
Laga nos kuminsá ku un limpiesa total i pone “Bestuursakkoord, Masterplan, Plan Turismo i mas di kosnan bunita ei un banda, preferibel na lèntfil. Bonaire ku e koalishon MPB/UPB ta manera Titanic ku a kuminsá senk i e orkesta a sigui toka “Grandi Bo Ta”.


text:
TRISTESA I SOLEDAT
Ora bo ta kresiendo di mucha bira adulto, bo ta pasa den hopi kambio.
Bo ta bai un otro skol. Amistatnan ta kambia. Por ta ku nan ta pèster bo, òf bo ta mira mucha ta pèster otro. Por ta bo mayornan pasa den un divorsio. Demasiado stress por pone bo sinti deprimí. Tin bia bo tin e sintimentu ku bo no por ku tur kos.
Durante pubertat hopi kos ta pasa ku bo kurpa. Esaki por pone bo sinti hopi insigur. Hopi mucha i teenager ta sinti nan so de bes en kuando. Asta ora nan ta huntu ku otro hende.
Bo ta sinti bo tristu òf bo so hopi bia?
No isolá bo mes! Realmente e ta yuda pa papia tokante bo problemanan. Por ehèmpel ku bo mayornan, un amigu(a), òf un otro hende ku bo ta konfia.
Semper bo por yama nos. Nos ta bai skucha bo i purba yuda bo.


text:
Diaranson mainta riba Caya Betico Croes banda di Wu Di supermarket pa bay rotonde Tarabana a sosode un accidente entre un nissan versa y un nissan pathfinder, di biaha patruyanan ta presenta na e sitio.
Debi na e impacto cu e airbag di e nissan versa a sali a dal den cara di un señora di edad cu a lage herida y ambulance a keda solicita pa paramedico atende cu e victima. Polis di trafico tabata presente pa tuma dato di e accidente y a combersa cu e chauffeur di e pathfinder pa saca afo kico a pasa y a duna su declaracion cu e señora den e versa tabatin su señal poni pa bay lora na su man robes cu consecuencia cu a pone cu el a subi caminda y asina e auto a sigui straight dal den dje.


text:
KOMUNIKADO DI KUERPO POLISIAL KÒRSOU Rekompensa pa informashon tokante kaso di asesinato.
KOMUNIKADO DI KUERPO POLISIAL KÒRSOU
154 / 2019
17 aprel 2019
Rekompensa pa informashon tokante kaso di asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
En konekshon ku e kaso di asesinato ku a tuma lugá djaluna dia promé di yanüari 2018,
alrededor di 00.40’or, riba e lugá di stashoná outo di ántes “Veneto Casino Beach Resort”,
situá riba Pater Eeuwensweg, polis ta bolbe pidi yudansa di komunidat.
Riba e dia en kestion e hòmber Tayler Zuhayr de Lima, nase na Kòrsou dia promé di yanüari 1998 a bin pèrdè su bida, debí na tirunan ku el a risibí for di arma di kandela.
(Komunikado di prensa 003/2018).
Te na e momentunan aki e investigashon ta ketu bai tumando lugá i den e afan pa yega na un solushon di e kaso, Ministerio Públiko a hisa e montante di rekompensa di sinku mil florin pa dies mil florin antiano, pa esun ku por duna e tep ku por hiba na klaridat i solushon di e kaso di asesinato aki.
Pa duna tep riba e kaso aki, por yama e number anónimo di polis 108.
Kuerpo Polisial i Ministerio Públiko ta konta riba yudansa di komunidat pa por solushoná e kaso aki tambe.


text:
Dunando koló balor: Pintor Ced Ride
Seri di Herensia Kultural
Den e siman akí Kòrsou por sera konosí ku un faseta deskonosí di un di su gran artistanan, Ced Ride. Ta konosí ku Ced Ride ta un músiko nasé. Melodia ta brota di su benanan i mashá hopi hende a gosa di su talento musikal.
Loke sí no ta konosí ta ku Ced Ride ke konta historia, anto teksto melodia, akòrt i ritmo no ta sufisiente pa e ekspreshon akí. P’esei el a disidí tres aña pasá ku a bira tempu pa pone e aktividatnan di komponé i kanta na un kandela abou i konta via e arte di pintura loke su alma tin skondí mas di mei siglo kaba.
Ku rason, pasobra ta resultá ku Ced Ride no ta solamente un músiko ekselente, sino tambe un tófuna-alumno ku pinsel.
Pa a yega na e promé ekshibishon akí, a skohe for di 70 kuadro. A studia i analisá nan un pa un. Vários biaha. Ku un tiki suerte mi a yega na un kriterio lógiko pa konta un historia. Basá riba tal kriterio a hasi un selekshon di 23 di e mihó obranan.
Debe na humanidat
Probablemente e artista no por a imagin’é ku e obra ku el a krea durante último añanan, ku un variedat na téknika, na uso di pigmento, ku gran diferensia na tamaño, i, ku – esaki ta e punto mas difísil, – un rikesa na tema, lo kuadra manera un pùzel trahá i konta un historia. E historia ei ta e historia ku Kòrsou ta wardando riba dje, pasobra loke tin kontá akí ta un debe na humanidat. Ced Ride a disidí na kibra e silensio ei.
Mi tarea no tabata nada mas, sino tarea di un editor, esta pone e imágennan den e sekuensia pa konta e historia di un drama ku a kuminsá na Áfrika, mas di kuater siglo pasá, i ku ta ketu bai na marcha. Ta e drama di komunidat di Kòrsou, konstruí riba un identidat ku a bira trubel. Komunidat ta biba den ilushon i e no por sali di su letargia ku ta kom’é, desintegr’é, devor’é.
Nos ta mira historia di un hende afrikano liber, e mes hende ku despues, ranká for di su pais ta bira prezu, katibu. Asina e pisa tera di Kòrsou e ta siña konosé inhustisia, matamentu, desgrasia, tormento, abuso, ku lantamentu, viktoria i resistensia. Un ser superior ta ‘sinta mira’ i ta analisá loke a pasa, pero e no ta komprondé nada. Pasobra sa sosodé ku Dios ta lubidá riba sierto hende i e ta bendishoná otro.
Hende ta spera ku lo bini kambio, hustisia sosial ta bai den direkshon di un repartishon igual pa un i tur. Añanan sesenta ta representá den tres obra grandi. Den e dékada ei mundu a konosé kambio i Kòrsou a seya su destinu ku ‘30 di mei 1969’.
Añanan ta sigui transkurí. Den e ekshibishon eseinan ta bini dilanti den e obranan apstrakto, pasobra e añanan ku a sigui añanan sesenta tabata bon, hende a kuminsá gana mas plaka. Pero tabata añanan funesto tambe, pasobra no a logra haña bèk e orígen, ku hende a purba destruí durante tantu siglo kaba.
E ekshibishon ta kaba ku un diálogo, representá pa imágen di Elis Juliana sintá dilanti di un yu di Kòrsou turdí. E dos hòmbernan akí ta den kòmbersashon. E konklushonnan por ta hopi. Mi por duna e garantia ku e historia akí ta mustrabo e promé pasonan pa bo rekonosé di unda bo ta bini, ken bo ta i kua rumbo bo tin di kue.
Mayoria di e obranan ta akríliko, pero por gosa tambe di obra pintá ku fèrf di zeta.
Ced sa kon mester kombiná koló, i afortunadamente sin kometé e eror di laga e lus- i kolónan di Karibe enkant’é demasiado.
E artista a traha limpi i sin e nesesidat di ke komplasé. El a krea su obra ku dignidat, i esei no a resultá un arko-íris karnavalesko. Uso di koló ta sumamente importante pasobra e ta duna un obra bida, pero e no ta e aspekto mas importante.
E krítiko di arte William Navarrete ta balorá su obra manera ta sigui:
A pidimi deskribí ku dos palabra mi eksperensia ora mi ta studia e obra akí, i mi ta bisa ku algun obra di e artista akí ta eksepshonal.
I mi ta kontestá: Mi no ta sinti, mi ta skucha. Pasobra segun mi ta mira i studia e kuadronan di Ced Ride mi ta balia riba ritmo di un muzik ku ta bini di te leu ayá, kaminda siglonan ku ya a transkurí i esunnan ainda na kaminda ta meskla. For di e lugá kaminda nos ta pèrdè tur nos señalnan …; pasobra tin algu ku ta pone nos konsiderá ku tin kos no ta mará na tempu i ku tin biaha nan ta asta universal.
Mi ke gradisí Ced Ride ku el a mustra nos parti di su alma i mi ta spera ku e resultado lo ta enrikesedor pa tur hende.
Pintor ku ta pinta
Pinta mi pais
Pa mi por konos’é i siña apresi’é
Pintor ku tur bo forsa
Pint’é tur na koló
Pa mundu por mir’é i sa di su balor
Pintor ku man di seda
Pintor ku bista avansá
Habri ku bo pintura
Kaminda pa dianan kla
Teksto di e kansion Pintor, 1976 Ced Ride
Teksto: José María Álvarez de la Campa. José Alvarez ta kurator i historiador di arte Pòrtrèt: Prince Victor/NAAM.


text:
Museo di Instrumènt Musikal ‘Juan Rosales’
Seri di Herensia Kultural
Simplemente ta asina ku den un kas na Skalo tin un tesoro na instrumènt di muzik, disko di durashon largu i sinta magnetofóniko (kasèt) ta para bai atras. Nan doño José Rosales, ‘Jossy’ Rosales, tin un soño: un museo grandi di instrumènt musikal. Pa antianonan, pa turista- pero prinsipalmente pa hubentut. Ken ta yud’é realisá e soño akí? ‘For sale’ i ‘Te Koop’ tin skibí riba e edifisio enorme di kolo bèrdè ku ta kuminsá na Scharlooweg i ta sigui den e pidasitu kaya ku ta bai kaba te i ku Hotel Mira Punda, kasi yega waf. E hotèlnan chikitu na nos isla ta pasando den tempu difísil i Hotel Mira Punda tambe ta sinti e konsekuensianan di e areglo di visa pa colombianonan. Jossy Rosales (65) tabatin sufisiente plan. Pero e no tin gana mas di tin di atendé ku tantu trámite burokrátiko. E yu hòmber akí di un tata venezolano i un mama arubano a disidí di laga e plannan ei bula numa. E ta bai ku ‘penshun’. ‘Mi ke pinta, toka, kanta i skibi un buki. Pa eseinan mi tin muchu tiki tempu awor akí.’ Pero e lucha pa e logra mira un museo sí e no ta entregá. Ku loke benta di e edifisio produsí e kantante akí lo ke kumpra òf traha un edifisio mas grandi. Esei ta bira e lugá nobo pa akomodá e museo di su soño. Pasobra awor akí e instrumèntnan musikal ta partí den kuater kamber den e edifisio na Scharlooweg. Gewoon asina riba flur, riba rèki na muraya òf kologá na pida kabuya. No tin informashon skibí serka nan, pero sí un guia bibu pa splika. ‘Aki ta kaminda tur kos a kuminsá’, Jossy Rosales ta bisa mustrando un tela na muraya. ‘Afrika. Kontra nos gustu nan a trese nos Kòrsou. Komo katibu i sin instrumènt pa toka muzik. Mira, esei ta stul di un ‘shon’. Skucha. Esaki ta mi historia. Asin’akí kos a bai. “Shon, mi por haña e barí di salu bashí ei?” e katibu ta pidi. I un poko despues. “I e kueru akí di kabritu?” E katibu ta span e kueru riba e barí. El a traha e instrumènt tambú.’ Guia Rosales ta dal un ròfel riba e tambú pa a duna forsa na su palabranan i e ta bati un klabu riba un chapi. El ta supla un karkó. Den un kamber mas aleu tin un baho grandi i algun fió. Orkesta di instrumènt di bog. Instrumèntnan europeo ku a toka obra di maestronan europeo. Rosales: ‘E afrikano no tabata komprendé nada di e muzik ei. E tabatin kustumber di toka tambú. E komposishonnan europeo ei p’e tabata meskos ku un marcha fúnebre. Nan no tabatin ritmo.’ Den un huki nos ta mira resultado di meskla di kultura: un mandolin i un kuatro. E mes muzik europeo pero toká ku ritmo afrikano. Rosales ta mustra un tres, ku ta un kitara cubano ku tres grupo di dos kuèrdè. Ta antianonan ku na añanan trinta di siglo binti a bai traha na plantashonnan di kaña na Cuba a trese e tres Kòrsou. ‘Meskos ku un piano.’
Un salto den tempu i nos ta yega añanan setenta. Elektrónika ta hasi su entrada den muzik. Baho, kitara i mandolin elektróniko, ta tuma lugá di nan ‘antepasadonan’ akústiko den ‘Big Bands’. Kaha di ritmo i èmplifayer ta pèrkurá pa sobrá. Ún synthesizer ta toka muzik di henter un orkesta. Rosales ta kòrda ainda e tempu ku na Kòrsou tabatin mas di djesinku orkesta ta toka. “Hóbennan tabata haña lès di muzik serka fraternan. E tempu ei Kòrsou tabatin hopi músiko ku por a toka tur sorto di instrumènt. Trompèt, klarinèt, hobo, saksofon. Pero durante añanan setenta e orkesta grandinan a disparsé. Bo tabata toka un melodia ku un man tras di bo lomba. Esei bon mirá tabata un atraso.’
Kuantu di e hóbennan djawe sa kiko ta un klarinèt, un fagòt òf un hobo? ‘Muchanan no ta mira e instrumèntnan akí mas’, Rosales ta bisa. ‘Ántes bo tabatin e suarenan na Brionplein. Ei bo tabata mira hende ta supla i karisiá ku un bog kuèrdènan di nan instrumènt den e orkestanan.
Den e museo di su sõno Rosales ta laga muchanan sera konosí atrobe ku tur e instrumèntnan musikal di ántes i di awor. Nan ta deskubrí e bunita zonido di un trompèt, sinti ritmo di un tambú i gosa di e tono limpi di un flùit. Pero ainda no ta asina leu. Por lo pronto e instrumèntnan musikal ta sparsí un aki un aya tur kaminda den e espasio ei na Skalo. Un ‘poor man’s contrabas’ o sea un ‘marímbula’, un harpa venezolano bieu, un akordeon, un raspu, un maraka. Pa e amantenan tin un kamber ku radio i disko antik. Anto tin ademas un kolekshon enorme di longplay, single i disko di 78 revolushon. Na kaha yen. Di muzik latinoamerikano te muzik ruso i di muzik caribeño te muzik europeo. Rosales ke amplia e kolekshon. ‘Mi mesté di yudansa. Un hende ku un kòmpiuter ku ta inventarisá kiko tin. I e ora ei mester atkirí mas instrumènt. For di Suramérika, for di region Caribe i kisas hasta ehemplarnan di segunda mano for di Hulanda’
‘Amor y delirio’, ta título di e bolero ku hopi aña atras Rosales a graba. ‘Unbreakable, 45 R.P.M.’ (revolushon pa minüt) ta skibí riba e single ku a laga graba na Miami. Posiblemente ta presisamente amor i delirio ta e forsa motor ku ta inspirá e konosido bolerista i kantadó di tango akí. Pero ku museo o sin museo, semper lo e sigui okup’é ku instrumènt musikal. Pasobra for di tempu ku e tabata yu na lechi el a tende muzik. No ta pòrnada Jossy Rosales a duna e fundashon pa instrumènt musikal nòmber di su tata, di felis memoria, Juan Rosales, un famoso direktor di orkesta di Kòrsou.
Adrès: Museo Juan Rosales
Bitterstraat 36, Scharloo
tel. 461 7243/560 4202
Dia 18 di mei, dia Internashonal di Museo, lo ta habrí henter dia.
Riba otro dia lo tin di hasi sita pa bishitá e museo akí.
Foto:
Músiko Jossy Rosales den e Museo ‘Juan Rosales ‘
Teksto: Eva Breukink. Foto: Prince Victor.


text:
ORANJESTAD: E di dos diamars di luna di september segun nos Staatsregeling ta prescribi nos tabatin un reunion solemne den e organo mas importante di nos pais, unda cu nos a celebra y inaugura e aña Parlamentario nobo 2022 – 2023. Na e ocasion aki tur Minister, Parlamentarionan, invitadonan di nos Hoge Colleges van Staat y diferente departamentonan vital di Aruba tabata presente. Tambe a conta cu presencia di ex gobernadornan sr. Koolman y sr. Refunjol y sr. Marlon Werleman ex presidente di Parlamento. Durante e ceremonia di apertura Gobernador di Aruba, sr. Alfono Boekhoudt a hiba su discurso inaugural elocuente unda cu a accentua e maneho di Gobierno pa aña 2023
Concluyendo Minister Endy Croes ta desea Parlamento di Aruba hopi exito, sabiduria y inteligencia pa cu e aña Parlamentario nobo.